qundao/data-zh-poetry huggingface dataset:
雨窗读何水部道生诗适有馈蟹者率赋一首即题卷末
作者：洪亮吉
朝代：清
体裁：古风

平明生轻寒，秋雨闭门大。窗风扇如鬼，梢人竹数个。起来天冥冥，枯坐无一做。攫得一本诗，中边页先破。案头光正黑，捉就窗隙卧。读一首两首，大叫急起坐。波涛欲掀屋，日月忽颠簸。无端蟠虹霓，光怪生土莝。排空一枝笔，五岳透皆过。凝然七字出，重欲百马驮。又如五兵利，当者无不挫。读时忽狂笑，一屋悉惊逻。一句复一滴，恍与檐漏和。虽然万言富，无救一日饿。忽然□门来，送蟹有邻左。是时虽正昼，墙外黑若磨。安排醋盈盏，叠取姜桂剉。呼童急斟酒，好句我欲贺。遗经懒书写，即此当清课。读诗一两卷，食蟹七八个。快哉复快哉，屋漏顶上堕。
雨花台待同人不至
作者：洪亮吉
朝代：清
体裁：古风

淩晨发清兴，瘦马入绝壁。沿山石理黝，雨点亦深黑。马力忽已微，斜行憩危石。风雷莽成障，花雨渺无迹。却启西北扉，高台望孤客。
雪意
作者：洪亮吉
朝代：清
体裁：七言律诗

严凝楼阁杳难眠，是处林峦戛暝烟。飞霰乍飘孤屿外，重阴欲酿小寒先。光埋高下三更月，云黯西南半壁天。不是官斋望偏切，欲凭盈尺卜丰年。
雪霁
作者：洪亮吉
朝代：清
体裁：古风

日昨大冰雪，地寒天宇阴。今晨已晴和，冰雪在我心。在地或可消，在心终不忘。庶几炎暑时，胸次馀清凉。
雷津
作者：洪亮吉
朝代：清

东行出险常左顾，如梦溪山忽无路。炎天径有黄叶飞，春水人知白鱼数。薜萝深门带湿开，似讶空谷喧惊雷。山深往往厌车马，日午谁看官长来。
雷音滩
作者：洪亮吉
朝代：清
体裁：古风

一舟挈一绳，一绳长百尺。绳头持十辈，毕力踞岩隙。高低悬半里，观者咸失色。一瞥倏巳过，微惊眼光黑。危崖排石齿，都向舵楼突。我仆忽失声，头低险遭啮。长年欣过险，缓棹出厓侧。却望四边山，苍苍路仍塞。
霜天晓角 其一 读天宝遗事
作者：洪亮吉
朝代：清
体裁：词

开元政倦。无逸图先换。颁到秋来羽扇，无多日、贤臣窜。戚畹。更相煽。羯奴先兆乱。河北河南皆叛，何须责、哥舒翰。
霜天晓角 其二 读天宝遗事
作者：洪亮吉
朝代：清
体裁：词

河湟使典。宰相居然忝。天子更思康辩，还应惜、无人荐。传箭。出郊甸。马嵬军又变。启衅堂开月，偃休专、怨长生殿。
霜降前二日得家书知山妻病甚亟时以事淹滞未得急归书此遣闷
作者：洪亮吉
朝代：清
体裁：七言绝句

山馆传经底事忙，一旬犹未返江乡。青林尽变为红叶，那得愁人鬓不霜。
青元观
作者：洪亮吉
朝代：清
体裁：五言律诗

仙人高卧处，一巷乱云飞。列阙真如峙，苍松相与依。鹊灵朝语警，鹤古道身肥。法侣来迎客，仍穿礼斗衣。
青山谒太白墓
作者：洪亮吉
朝代：清

骑鲸醉月不肯留，死后却葬青山头。青山无人几千载，薜月松风苦相待。我欲发语惊鸿蒙，诗成还输白也工。笑谓先生安得死，明星在天月在水。直须痛饮齐悲欢，大地何似杯中宽。调羹著袍未必喜，知公不死长安市。夜郎去去愁瘴烟，知公不死南荒天。公乎公乎死亦达，不见世人皆欲杀。胸罗文字不博餐，下笔神鬼谁解看。公乎坎壈有若是，我辈自合号饥寒。君不见，杜陵叟亦太寂寞，死葬骚乡掩诗魄。耒阳属甫此属君，不信名山会成错。临江略试犀角然，水族不足穷奇观。此间地下真五色，谢眺文章谪仙笔。汤汤日夜流无穷，当年尔去波涛中。波涛澒洞一千丈，怯尔文澜不能上。噫吁嘻，沧桑陵谷今古愁，太白入月西江流。安知千秋而万岁，浮者不沉沉者浮。君不见，江流逼岸无三里，会见青山没红底。一杯酬尔倘有灵，捉月仍从水中起。
青弋江舟行
作者：洪亮吉
朝代：清
体裁：古风

顺流转比逆水难，北风吹水欲上山。风中归鸟性偏急，逆浪逆风穿树入。青山影外溪流足，溪水亦输江水绿。水西明月来水东，却罩一角斜阳红。
青玉案
作者：洪亮吉
朝代：清
体裁：词

算来未到销魂地。偏是识愁滋味。欲写红笺珍重寄。随肩小妹，随身小婢，多恐难回避。幔垂不放通花气。又早早、斜阳把门闭。莫道文窗踪迹秘。黄莺紫燕，画眉百舌，个个知人意。
青玉案·十一日同人饮长安酒楼
作者：洪亮吉
朝代：清
体裁：词

临街楼上泠泠语。醪味薄、催添糈。一院酒人挥不去。持螯手冷，泼醅颜热，绕著筵吟句。临街楼外疏疏树。已觉秋声落无数。一院酒人招不住。来时天惨，去时月暗，绕著城徒步。
青玉案·十三夜玩月
作者：洪亮吉
朝代：清
体裁：词

东风又把缃梅染。看静里、帘斜捲。追取十年前事转。亭凉月暗，漏深花满。两两伤春券。如今细雨沿门糁。几阵落红愁欲浣。铁笛五更吹更惨。任他风雨，任他憔悴。再也无人管。
青玉案·过凌敲台故址
作者：洪亮吉
朝代：清
体裁：词

凌敲台剩荒基也。雨洗石苔侵瓦。到日短衣寻客话。庾郎年少，众中争羡，不醉看盘马。孤域陟筑寒山罅。城里犹闻暮潮打。休怪客愁容易惹。那边人语，者边雁叫，月照荒荒野。
革拨塘遇急雨
作者：洪亮吉
朝代：清
体裁：五言律诗

百道飞泉合，鱼龙欲上天。戍楼何处在，野水忽无边。径仄花迷眼，厓倾棘刺肩。夜程犹十里，愁绝马难前。
领军腹
作者：洪亮吉
朝代：清

七日宴，慎勿开，司空血裹长安台。牵牛星，慎勿见，苍梧首离仁寿殿。江州首祸徐州亡，天意总在萧建康。箙中有箭箭有镞，痛恨不穿领军腹。
频夜起看残月有作
作者：洪亮吉
朝代：清
体裁：五言律诗

少岁如新月，初三及上弦。最怜光满夜，亦似客中年。齿发今如此，情怀愈黯然。回回过宵半，判与看残蟾。
频年著左传诂已欲告成偶题一律
作者：洪亮吉
朝代：清
体裁：七言律诗

频年几案整精神，训诂方舆勘较真。于世已疑成弃物，此经未愧号功臣。时将古意参前哲，不肯多端误后人。红豆一株今在否，莫教嘉种化为薪。
题孙文学韶行卷后即送至浙江幕府·其一
作者：洪亮吉
朝代：清
体裁：七言绝句

江左词人最擅场，卷中亦复唱伊凉。通天台下曾三过，怪底新篇压沈郎。
题孙文学韶行卷后即送至浙江幕府·其二
作者：洪亮吉
朝代：清
体裁：七言绝句

怨李恩牛意气真，罪言草罢见经纶。能容一个真名士，足抵狐寒八百人。
题崔恭人秋山访菊图·其一
作者：洪亮吉
朝代：清
体裁：七言绝句

幽窗雨过点青苔，蜡屐曾从响屧回。自觉向来秋气少，不随探菊祇探梅。
题崔恭人秋山访菊图·其三
作者：洪亮吉
朝代：清
体裁：七言绝句

飞瀑浑疑石上琴，欲从何处更幽寻。空明一点灵山月，与證迢遥世外心。
题崔恭人秋山访菊图·其二
作者：洪亮吉
朝代：清
体裁：七言绝句

衫裳叶叶起云霞，簇蝶裙飘一径斜。却过小桥天路近，绝无人迹有飞鸦。
题崔恭人秋山访菊图·其五
作者：洪亮吉
朝代：清
体裁：七言绝句

閒从卷里忆西州，零落羊昙感旧游。苦向尊前问痴叔，渚宫残雪不胜愁。
题崔恭人秋山访菊图·其六
作者：洪亮吉
朝代：清
体裁：七言绝句

少日谈诗有性灵，后堂延客眼先青。愿营百本梅花屋，更展纱帷乞授经。
题崔恭人秋山访菊图·其四
作者：洪亮吉
朝代：清
体裁：七言绝句

云里红阑曲折横，半秋时节出山城。飞仙一个花千朵，都署头衔太瘦生。
题左大令辅葛岭蒿庐图
作者：洪亮吉
朝代：清
体裁：古风

北江至西湖，五百里而远。一岁上冢忙，春分及秋晚。十年远宦嗟何及，丙舍蒿先没阶级。鱼飧麦饭远莫将，反使孤儿抱图泣。孤山葛岭西南开，我昨诣君先冢来。摩挲松柏一回首，拜石为洗青莓苔。虔心岂独私吾友，雅聆南陵政声久。君不见孤儿倘思亲，欲亲传不朽。丰碑百尺亦何有，不若好官碑在口。
题张同年问陶诗卷
作者：洪亮吉
朝代：清
体裁：古风

同辈二三子，诗各有所优。或优春夏气，亦或优于秋。惟君一卷诗，尽把秋气收。读诗亦不同，候有昏与夙。或当映疏星，或欲秉明烛。惟君一卷诗，宜剪秋灯读。昨携君诗归，气候已迫冬。翛然一室居，四面皆秋虫。又疑秋鸟鸣，嘐嘐满寒空。此声非出砌，此声非出笼。有声亦无声，均出诗卷中。秋灯乍灭还乍明，时复朗诵时孤行。思君此意不可得，无乃造物赋尔偏多情。燕台住十旬，蜀道远千里。思亲兼念友，悒悒何能已。我欲借春气，生君十指间。方君作诗时，桃李皆开颜。迨余读诗日，花色犹斑斓。然后登君堂，饮君酒。我狂可百樽，君捷亦千首。谪仙和仲并庶几，若说今人已无偶。
题扇赠汪童子元爵
作者：洪亮吉
朝代：清
体裁：七言绝句

昌黎已序张童子，魏国先知员半千。他日蓬莱问家世，四传应号小神仙。
题明姜黄门蓻圃谏草楼二图
作者：洪亮吉
朝代：清
体裁：七言律诗

折槛朱云气已粗，时艰不敢作身图。愚忠自欲回天地，臣罪原难保发肤。沧海变来留隙壤，危楼筑处傍浮屠。敬亭山下春芜满，月黑愁闻杜宇呼。
题王太守宸仿董北苑潇湘图为徐孝廉嵩赋
作者：洪亮吉
朝代：清
体裁：五言律诗

此卷长三尺，零陵老守图。居然棐几侧，陡落洞庭湖。山水情今古，荒唐梦有无。卧游吾尚记，千里下黔巫。
题王应宸太守洞庭泛月卷子·其一
作者：洪亮吉
朝代：清
体裁：五言律诗

修月八千户，常居天上头。钓湖三万艘，亦趁水东流。我觉飞仙好，时陪帝子游。宵凉亦何事，啸起岳阳楼。
题王应宸太守洞庭泛月卷子·其二
作者：洪亮吉
朝代：清
体裁：五言律诗

苦爱蓬心叟，烟云笔底浓。冥濛舟似蚁，活泼水如龙。欲到三层阁，仍携九节筇。天风忽然递，岳麓寺前钟。
题画
作者：洪亮吉
朝代：清
体裁：古风

峰峰岚气谁能辨，一色采云分一面。山形正阙西北峰，却好海霞生片片。山深六月彻骨凉，世事不到三间堂。回厓偶尔透日光，水流花开天地忙。石坛中间棋局具，五客入门饶逸趣。才完一局已卅年，骑鹿公然上天去。
题画
作者：洪亮吉
朝代：清
体裁：七言绝句

留得春风自掩关，三层阁上著书閒。只饶碧藓无红叶，不使秋冬气入山。
题秋海棠卷子即赠金秀才学莲·其一
作者：洪亮吉
朝代：清
体裁：七言绝句

醉完春酒醉春茶，三十才人鬓欲华。满砌海棠双瘦影，伤心人看断肠花。
题秋海棠卷子即赠金秀才学莲·其二
作者：洪亮吉
朝代：清
体裁：七言绝句

江左孙郎最少年，每吟诗辄问青天。此才只有君堪替，合跨茅龙统众仙。
题秦宫人晓妆图
作者：洪亮吉
朝代：清
体裁：七言绝句

仙云如绮复如罗，天上新看镜乍磨。错认广寒宫小集，一轮圆月一恒娥。
题罗山人聘为周编修厚辕所作移居图
作者：洪亮吉
朝代：清
体裁：古风

人生安得如淮酒，更载奇书及嘉耦。书完一卷酒一杯，莺燕一一飞前来。倦馀即卧书函下，酒得美人斟较雅。我疑醉乡日月不可游，何意复恋乡温柔。或云藉销奇气凭万卷，否则佐此情话须千瓯。周郎旧乞金门假，重到蓬莱已三夏。偶然聚得薄笨车，家贝如此方移家。酸寒顿改儒生素，玉轴金钗照衢路。遂令画鬼罗两峰，描绘人物仍能工。马嘶塞路车填辙，一笑敌君如有术。以剑扺君书，以琴扺君妾。惟馀酒癖未尽忘，醉里狂谭磨齿颊。虽然此客尤可防，倚酒或恐登君堂。书能目十行，酒亦吸一斗。把君奇书覆君瓿，惹得美人开笑口。
题范秀才来凤铁琴诗草
作者：洪亮吉
朝代：清
体裁：古风

以铁作箫，以铁作笛。何如铁琴，声出金石。琴或以石，琴或以铜。何如铁琴，逸响遏空。君家铁琴诗，坚古亦如铁。前古与后古，试问欲谁敌。一编能窥天地心，白电掣屋霜飞林。我携君诗及铁琴，海上落落求知音。
题萧照所绘宋高宗瑞应图六幅·其一
作者：洪亮吉
朝代：清
体裁：七言律诗

剩得东南半壁天，忍将奇瑞说从前。何曾楚璧能归赵，转使吴州又姓钱。内殿早教皈绣佛，小朝真欲泣金仙。萧郎落墨非无意，只画楼台夕照边。
题萧照所绘宋高宗瑞应图六幅·其三
作者：洪亮吉
朝代：清
体裁：七言律诗

天水南流谶不成，临安城异汴州城。到来捷纵誇三矢，从此寒应在六更。未觉赤龙能践梦，好防白雁欲渝盟。冰天雪窖吾家事，坐使披图百感生。
题萧照所绘宋高宗瑞应图六幅·其二
作者：洪亮吉
朝代：清
体裁：七言律诗

不少当时命世雄，櫜鞬都觉有儒风。谁令密计参张悫，却以中原付杜充。唾手燕云时已异，伤心怀悯事将同。茫茫一局全输却，转悔飞棋入九宫。
题襟馆赠鹤·其一
作者：洪亮吉
朝代：清
体裁：七言绝句

空廊怪厎步不前，五鹤一客随吟肩。廊斜入屋势尤窄，鹤步故缓人争先。
题襟馆赠鹤·其二
作者：洪亮吉
朝代：清
体裁：七言绝句

回风开窗捲罗幕，客醉欲眠闻击柝。閒扉六扇夜不扃，窗里客眠窗外鹤。
题金文学捧阊客窗续笔后
作者：洪亮吉
朝代：清
体裁：古风

踪迹山巅及水涯，齐梁久客不思家。移居谁似先生便，颊上时县鬼一车。正是华年赋壮游，灵奇都藉笔端收。小閒欲乞谈天口，海外重翻大九州。瓠巴鼓瑟伯牙琴，弦外泠泠得赏音。不谱诙奇谱淳行，就中尤识救时心。屋后回环西小湖，谈空时觅北街屠。比邻各逞如椽笔，争作人间鬼董狐。泲上相逢眼乍青，白门仍约共扬舲。空江夜静烦挥麈，要使鱼龙出水听。
题阿少空弥达西寻河源卷子
作者：洪亮吉
朝代：清
体裁：古风

鞭梢生层云，马尾摇晴晖。却行数里即天上，侧帽忽碍星芒归。云外一株树，我疑是落棠，不然何以夸父掷杖来兹方。石林何周遭，复疑天尽处，不然何以竖亥逡巡欲回步。地高于天石压云，北斗背上生崚峋。几回洗眼望来路，祇觉黄气一缕从东奔。汉家西南羌，元人鄂端尾，去此不知凡有几。一条天路虽分明，历万万古无人经。饮源三日马亦灵，五色石上飞而行。天河转近沧溟远，三面银光截云断。行经万里无一人，立久气如春日煖。乃知山经水注皆放哉，眼底甫觅真源回。道逢青鸟亦不讶，见惯捧日黄人来。君不见相公奉命安河流，怒涛如雷喧七州。此时那识凿空使，藐尔巳据天西头。一寻其源一疏委，同日奏功天子喜。云梯关北望板桐，只隔地中三万里。
题阿房宫图
作者：洪亮吉
朝代：清

一百万卒长城中，四十万卒新安东。咸阳闾左已尽发，余者内筑阿房宫。小刑鞭笞大刑族，趣就咸阳万间屋。连城跨渭百里余，日月光穷许然烛。秦家筑城非一隅，秦家筑宫连百区。雄心一世至万世，束缚黔首常安居。可怜绢粉今凄瑟，焦土星星野萤出。版屋祠荒赛百虫，阿房赋冷吟残虱。噫吁嘻，悯儒乡，火一日。咸阳宫，火三月。君不见，楚人灰红秦烬黑，汉家龙兴由火德。
题陈同年庆槐借树山房
作者：洪亮吉
朝代：清
体裁：古风

人生天地间，百物无不借。日受天地恩，不向天地谢。况乎百年内，偶复赁传舍。何人开此巷，此屋又谁架。主人名谁何，何日得閒暇。因而觅奇树，一一种如稼。何年高出屋，清影相激射。自从有树来，人事叠交卸。前者有因依，后者得凭藉。冬有以为冬，夏有以为夏。时而荫清昼，时而响长夜。赊此千尺阴，无须一金价。居人不之德，邻亦不之讶。我今为评量，不得不枉驾。知非乞诸邻，造物者所贳。君如思报德，日日罗酒炙。邀此一世人，相与酣树下。狂来铺席卧，林密已无罅。倘问身所来，亦从天地假。
题陈布衣嵩画梅册子
作者：洪亮吉
朝代：清
体裁：古风

君前筑屋临江屯，老梅一株香一村。冷泠江水半弯绿，更向花下开横门。几年作客思家切，手写一枝如铁屈。犹嫌比屋多尘氛，不遣虬枝四边出。一花中间缀一星，空处掩映天光青。严寒百鸟绝无影，间有老鹤来梳翎。客来时立梅花侧，是客是花浑不识。三更月淡雨又来，清冷独抱花魂回。
题黄上舍恩长印谱·其一
作者：洪亮吉
朝代：清
体裁：六言诗

雅觉一拳坚致，尚须八体摩描。试问谁工此技，山农谷口三桥。
题黄上舍恩长印谱·其二
作者：洪亮吉
朝代：清
体裁：六言诗

叔孙不朽三事，江夏无双一人。文苑儒林艺术，恐君难以分身。
颜大令崇矩寄示明杨忠悯公名印敬赋二律·其一
作者：洪亮吉
朝代：清
体裁：五言律诗

不与头俱碎，惟馀石一拳。百年宗社托，三字姓名传。入世心先剖，登坛肘偶悬。何须寻四角，应有怒蛟缠。
颜大令崇矩寄示明杨忠悯公名印敬赋二律·其二
作者：洪亮吉
朝代：清
体裁：五言律诗

却忆明中叶，权奸盗国章。几人关气运，此石阅沧桑。尚有朱丹色，弥争日月光。危涂如借佩，螭魅尔何藏。
颜鲁公名印歌
作者：洪亮吉
朝代：清
体裁：古风

一方石，千馀年。鲁公名，谁所镌。海中搜龙㔉龙骨，更点星星老蛟血，地老天荒丹不灭。君不见公名怪底天子惊。河北二十四郡，仅一颜真卿。
风入松·题春山独往图
作者：洪亮吉
朝代：清
体裁：词

翛然一境迥难攀。几家人住溪湾。疏篱败壁凭谁补，借亭亭、隔岸青山。小史乱头粗服，先生雨笠云衫。生绡忽破酒人颜。清梦置其閒。溪塘正好营高阁，待他时、风月人还。仲蔚蓬蒿须补，刘安鸡犬都删。
饥鹓行寄孙星衍
作者：洪亮吉
朝代：清

饥鹓尔何来，闻自天上堕。世人不知为奇祥，闻声而惊反惧祸。何为牵汝头，缚汝脚，使汝乌不乌，鹊不鹊。墙倾月明，庭低露凉。秋虫食之，令人心伤。徘徊不能行，我见惊是饥凤凰。君不见，凤凰虽已饥，光彩自不藏。犹吐五色云，高若百尺樯。世人文章休目迷，我辨毛质皆山鸡，不然何以饥鹓苦饥汝苦肥？
馆僮折梨花一枝供胆瓶中率赋一绝
作者：洪亮吉
朝代：清
体裁：七言绝句

折枝聊复诩春华，插向文窗影绛纱。蝴蝶一双来入定，错疑添得树头花。
香雪海久坐
作者：洪亮吉
朝代：清
体裁：古风

下方腊屐声何急，却惹山禽出巢立。山禽欲下客径登，相与竞此冈三层。风吹花气入远空，一半上接山云红。君不见人间清福消未易，幸是玉皇香案吏。
骑马行
作者：洪亮吉
朝代：清
体裁：古风

我昔居里门，骑马如骑龙。屏息不敢言，急复掣马騣。十年作客奔驰急，与马谁知日相习。风陵渡北中条西，百里风驰入安邑。即今骑马如骑羊，马亦步步随低昂。爱之不忍复鞭策，一日常教馀马力。朱缨累累玉鞭把，我马力常先众马。举鞭问仆笑不休，何似吴下蜻蜓舟。
高凉洗
作者：洪亮吉
朝代：清

中原龙战苦不息，兵戈变尽狼虎迹，帝以伦常付巾帼。江南王气悲销沉，销沉忠义无一人，投袂乃属夫人城。许家善心亦国士，陈亡不死隋亡死，死时应愧夫人耳。
高旻寺行宫敬赋
作者：洪亮吉
朝代：清
体裁：七言律诗

一水居然跨两州，塔前千尺步廊周。怪蛇古柏争横砌，海燕溪云各上楼。话久绿莎厅外路，凉生黄屋殿西头。谁怜憔悴江干客，曾侍长杨五柞游。
鬼鸟塘
作者：洪亮吉
朝代：清
体裁：七言绝句

石径空濛露有光，四山风刺裌衣凉。杜鹃一树红于血，月黑愁过鬼鸟塘。
鬼鼓喧
作者：洪亮吉
朝代：清

银刀霍霍波粼粼，江鱼见水不见人。与鱼同居识鱼性，刺鱼要伺鱼入定。鱼一尾，直百钱，得鱼买醉神祠边。深秋鬼鼓何填填。
鲜卑奴
作者：洪亮吉
朝代：清

铜拔打铁拔，元家岁将末。鲜卑奴起渤海东，电隐隐兮雷轰轰。朱家魏家总非匹，一冒空拳一穿鼻。贼来百箭杀百人，武牢不死真有神。宜训宫中叩头列，一母三天亦人杰。
鸡公岭
作者：洪亮吉
朝代：清
体裁：五言律诗

险绝鸡公岭，枝蟠百斛蛇。上楼天欲堕，攀树日初斜。怪石团孤寺，蛮烟簇几家。下山途更窄，警客有栖鸦。
鸡冠
作者：洪亮吉
朝代：清
体裁：五言律诗

尔亦知时者，忘言得久安。未应怜铩羽，空自揭高冠。秋实宁同味，幽花不并看。刘琨思起舞，侧耳听无端。
鸣鸠图
作者：洪亮吉
朝代：清
体裁：七言绝句

占得危巢复几时，满天风雨剧相思。一枝费尽林鸠意，只有山禽总不知。
鸭溪行馆
作者：洪亮吉
朝代：清
体裁：五言律诗

一巷黄鹂语，多于鸡犬声。酒边人去住，花里径纵横。戌火上楼见，山泉傍榻生。居人最勤力，月黑未归耕。
鸭溪道中
作者：洪亮吉
朝代：清
体裁：五言律诗

水田千百级，中有石泉青。一道复孤下，四山相与冥。过溪晴乍永，隔岸雨犹零。最是椒花好，时时破梦馨。
鹊桥仙
作者：洪亮吉
朝代：清
体裁：词

日斜时候，日斜年纪，又是日斜风味。断肠言语不须多，况正值、断肠天气。前宵牢记，昨宵牢记，此夜更须牢记。半生最怕说销魂，敢再到、销魂田地。
鹊桥仙
作者：洪亮吉
朝代：清
体裁：词

玉钩响断，玉箫声断，更苦玉人音断。清明上已总无聊，欲飞去、晴江南岸。小园春半，小窗月半，尤喜小楼天半。黄莺紫燕不曾来，只螮蝀、与人作伴。
鹧鸪天
作者：洪亮吉
朝代：清
体裁：词

学画敲诗兴转阑。更从花里响铜环。雕笼出语偏生脆，翻遣鹦哥课小蛮。颜冷落，致阑珊。万重密意总相关。邻家姊妹邀同坐，说梦先消春昼閒。
鹧鸪天
作者：洪亮吉
朝代：清
体裁：词

百罚深杯总不辞。忽从酒半透微词。前房阿母都瞒却，只许青溪小妹知。重揽镜，更添衣。众中偏觉语支离。不知天上频携手，故说人閒会面稀。
鹧鸪天·秋杪云溪晓望
作者：洪亮吉
朝代：清
体裁：词

溪光未是廿年先。一样阑干到眼前。风急万鸦争古木，露寒独鹤舞长天。情漠漠，泪绵绵。旧家仍倚白云边。寻春去问堂前柳，破梦来穿渡口烟。
鹿子开
作者：洪亮吉
朝代：清

建康城头众惊走，枨枨取人饲天狗。朝呼食肉宵呼肝，枨枨得人食始欢。食始欢，杀鹿子。龙公不死鹿子死，四十八年王气止。
黄山松歌和黄二
作者：洪亮吉
朝代：清

呜呼哲匠不可逢，拥肿拳曲无舂容。乾坤一气转巽艮，斯石为石松为松。松华不承霜雪余，石妙欲出肤腴中。中臧元气蕴雷电，火土木石皆从同。神祇千年爱护一，介则集古剥则凶。吁嗟灵境与世异，太古本遣丸泥封。地灵药物溢丹井，帝悯黎庶遭鞠讻。中横巨石忽裂一，精液已漏无由缝。卑枝无言入樵斧，合干已破缠交踪。流传世人不解爱，讵有苍翠蟠心胸。裁枝屈盆恣糅矫，辇石㔉骨工磨砻。山川一朝物性失，光怪已去神不从。其余巨者庶免劫，肌理入石无初终。山花分红极窈窕，幽草判绿何蒙茸。含苞不虞神鬼泄，落实分遣猿猱供。我知画笔不得到，只有显晦无春冬。驱除极感造化力，早以魑魅投寒空。阴崖点入势益陡，南北向背皆从峰。根株偏能孕灵药，牙爪谁识非真龙。我行十步即一憩，树亦接引如朋从。理奇终恐化作石，转运始信非人工。
黄平州西见日出
作者：洪亮吉
朝代：清
体裁：古风

黔中行两日，天短日苦阴。玉屏及清溪，尤若日暮行。黄平州北逢初七，甫见平衢流赤日。车前欢喜到八驺，马上曝背寒威收。宜娘山外风尤峭，一半花苗出趋庙。红绫肩上羊一腔，七尺花幡引神轿。相违百里风土殊，山前老苗亦读书。怪来门帖宜春字，明日欣逢日长至。
黄河阻风却至惠济桥行馆晚携从子门生至桥东玩月作·其一
作者：洪亮吉
朝代：清
体裁：七言绝句

寂寥山馆许停骖，酒薄都怜兴未酣。多谢北风能款客，吹帆三日住河南。
黄河阻风却至惠济桥行馆晚携从子门生至桥东玩月作·其二
作者：洪亮吉
朝代：清
体裁：七言绝句

颓墙三折路参差，拂树先惊鹊踏枝。艳杀野桥山店月，不妨人去立多时。
黄泥峡·其一
作者：洪亮吉
朝代：清
体裁：七言绝句

马蹄真巳踏千峰，上岭丛杉下岭松。当午日光分显晦，南山云淡北山浓。
黄泥峡·其二
作者：洪亮吉
朝代：清
体裁：七言绝句

谁将界石作横梁，上是黎阳下潕阳。怪底庙门开向北，南行不炷岭头香。
黄花坪道中
作者：洪亮吉
朝代：清
体裁：七言律诗

连冈西去路千重，竹色萧萧间岭松。照路野花然似火，出山流水活于龙。风棱时掣当风烛，云朵惊飘隔院钟。错认脱绵时序近，岂知寒序迫隆冬。
黄花坪道中
作者：洪亮吉
朝代：清
体裁：古风

黔中虽易雨，一雨亦易晴。湿翠甫欲收，早喜霞光明。山花亦时开，助以百草馨。最好山径奇，一转一曲屏。才过清水塘，巳扺黄花坪。回头望诸山，复觉云冥冥。
黄鹤楼
作者：洪亮吉
朝代：清
体裁：七言律诗

黄鹤矶前黄鹤楼，到来一笛欲迎秋。神仙踪迹成常往，吴楚江山此上流。帆影静排千雉堞，檐行飞控两雄州。支颐我正东南望，却有云生碧海头。
黔中乐府十二首 其一 赛神谣
作者：洪亮吉
朝代：清
体裁：古风

山腰十数家，屈指无百人。树头营危巢，云以祀土神。前门飘风后门雨，偪仄半间神乏侣。村女才烧一办香，社公腹内秋蛇语。
黔中乐府十二首 其七 摘蔬谣
作者：洪亮吉
朝代：清
体裁：古风

厨中苦无盐，盘内久无肉。幸喜一方田，青青菜畦足。山家食料常如此，瓜蒂深黄茄色紫。筠蓝挑满手暂停，牵得树梢红柿子。
黔中乐府十二首 其三 起龙谣
作者：洪亮吉
朝代：清
体裁：古风

黔中怪底淫霖注，石腹龙藏不知数。閒来龙穴看起龙，头大如瓮声疑钟。晴天亦觉风雷涌，百步龙堂陷如冢。排林牧马草不收，日盼生驹得龙种。
黔中乐府十二首 其九 宴客谣
作者：洪亮吉
朝代：清
体裁：古风

男行欲成婚，女行欲出嫁。团团茅柴筵，才把生客迓。石台却有八尺长，东西南北罗酒浆。座旁谁牵牛一只，黄犊离村亦为客。
黔中乐府十二首 其二 打虎谣
作者：洪亮吉
朝代：清
体裁：古风

斑斑猛虎文，弯弯水牛角。牧童骑牛来，乘便虎欲扑。虎凭爪锐牛角尖，两两转斗来山岩。腥风沾林血粘草，虎卧病创伥出祷。
黔中乐府十二首 其五 漏天谣
作者：洪亮吉
朝代：清
体裁：古风

东黄平，西普定，十驿雨中行不竟。有时云际露日光，万户争曝泥衣裳。蛮山万叠愁霖透，不说天荒说天漏。老翁自诧八十年，生日未逢晴正昼。
黔中乐府十二首 其八 采茶谣
作者：洪亮吉
朝代：清
体裁：古风

今晨侬独来，昨草欢未遇。制得忆欢歌，沿山采茶去。春慵不嫌归路迟，茶蓝枕首眠少时。村花满头红未放，胡蝶一双钉颊上。
黔中乐府十二首 其六 跳月谣
作者：洪亮吉
朝代：清
体裁：古风

一年中，好时节。前中秋，后元夕。锦袜碧当胸罗裙，红染血芦笙吹彻。人欲还，眼波一瞥郎上山。上山亦识侬心切，天际黑云来罩月。
黔中乐府十二首 其十 嫁女谣
作者：洪亮吉
朝代：清
体裁：古风

十五愁嫁迟，十三欣嫁早。嫁女虽十三，偏愁欢已老。山羊十角米百抬，嫁女不惜倾家财。欢来牵侬侬不宿，却抱黄羊水边哭。
黔中乐府十二首 其十一 织锦谣
作者：洪亮吉
朝代：清
体裁：古风

阿娘理红丝，阿妹理彩线。竹阁止一间，织丝看四面。眼波时向郎边瞥，十指纤纤化工出。春禽怪底齐上楼，织得一堤花欲活。
黔中乐府十二首 其十二 曳缆谣
作者：洪亮吉
朝代：清
体裁：古风

上官来，役夫走。百板双绳齐在手，上山居前下山后。排头雨汗挥不停，鬓上都插山花馨。生苗出语真无绪，官好牵他上天去。
黔中乐府十二首 其四 网鱼谣
作者：洪亮吉
朝代：清
体裁：古风

上山忙，下山缓。花深深，波满满。踏波不须郎，侬衣正将浣。腰肢不怕春波湿，村树阴边里衣脱。沿回半晌即出波，八幅裙拖鲤鱼出。
黔西州廨海棠一株大可半亩到曰花正盛开喜而作
作者：洪亮吉
朝代：清
体裁：七言律诗

两年心迹寄乔柯，喜向花时整玉珂。碧涧雨馀泉溜急，红阑风定日华多。山光著客浓于酒，帘影随云逝若波。要与东皇再三约，好留十曰待重过。
黔西州署西偏有海棠一株大荫半亩惜花时巳过同年张君约科试时再过此相赏因作此以赠之
作者：洪亮吉
朝代：清
体裁：五言律诗

海棠笼半亩，辜负此花时。车马何因暇，阑干有所思。碧窗悬旧句，红药剩残枝。不是张公子，谁能订后期。
龙井小憩
作者：洪亮吉
朝代：清
体裁：古风

山已深百折，水亦曲百回。怪哉兹山巅，石石如飞来。石腹中偶虚，欹斜寺门开。憩我云中亭，悍石立万堆。侧坐不敢安，石恐头上颓。所幸机事忘，鱼鸟不我猜。深山十月中，香已逗古梅。冥坐历片时，泉声殷如雷。
龙池寺
作者：洪亮吉
朝代：清
体裁：古风

苍苍山已深，古木复回互。冥濛松树杪，一线日华吐。嶙峋盘百级，石碎马蹄怒。危瞻斜壁外，飞瀑影微露。蓬蒿深十尺，已断采樵路。云光偶然开，石屋突无数。厨烟生胯下，岸仄窘回步。枯僧迎客远，约共石梁渡。东西排梵箧，丹白别经注。盥手礼法坛，山精瞰庭户。
官邸席上
作者：洪以南
朝代：清

秋尽黄花色转饶，漫天雨意日萧萧。霓裳一曲欣同咏，献颂升平答圣朝。
怀安蕃通事吴凤君
作者：洪以南
朝代：清

为护同胞自杀身，三年赴约以成仁。自抛眷属生前爱，却把仇雠死后申。从此汉村光日月，而今达社辟荆榛。馀威百载罗山在，俎豆馨香庙貌新。
恭和青厓诗伯瑶韵兼呈仙坡诗伯顺乞诲正
作者：洪以南
朝代：清

杖履追随载笔游，飞舟南渡海天秋。胸怀风月双清地，价重文章五大州。入咏河山生特色，会盟鸥鹭洽同流。超然物外无官气，脱俗前身是子猷。
恭咏御题寒月照梅花
作者：洪以南
朝代：清

横斜疏影隐朦胧，大地阳回淑气融。处士缟衣酣鹤梦，美人翠袖恋蟾宫。双标清格苍苍里，独挺香氛淡淡中。羞煞群芳都落后，一枝御苑沐春风。
游大窟湖仙洞即景并记
作者：洪以南
朝代：清

欲下山来未忍归，风光世外想非非。荡胸无际婆娑海，万里银涛咽夕晖。留迹平沙挖尾湾，秋风饱送布帆还。半江回顾西龙寺，云树迷茫隐约间。
游大窟湖仙洞即景并记
作者：洪以南
朝代：清

过江联袂喜寻幽，杖策山腰半日游。鸟道欹斜竹青翠，了无仙迹洞空留。洞前一寺数人家，树不萌芽草不花。老少争来谈往事，辉开此地作生涯。
游大窟湖仙洞即景并记·其一
作者：洪以南
朝代：清

欲下山来未忍归，风光世外想非非。荡胸无际婆娑海，万里银涛咽夕晖。
游大窟湖仙洞即景并记·其二
作者：洪以南
朝代：清

留迹平沙挖尾湾，秋风饱送布帆还。半江回顾西龙寺，云树迷茫隐约间。
病中吟
作者：洪以南
朝代：清

有病方知无病好，自由权失苦何如。生机不及山林鸟，到处飞鸣志展舒。精神疲倦体虚孱，几案尘封笔砚閒。投刺客如梁上燕，谁怜书画债如山。闻人携榼欲登高，心壮身疲把首搔。卧上观音山绝顶，题糕意气梦中豪。尘世缘深难遽离，身虽履险已如夷。好生原是老天意，留作劳人过渡时。家运亨通私运乖，黄花老圃感秋怀。桂子香秾兰又放，芬芳竞秀绕庭阶。
病中吟
作者：洪以南
朝代：清

秋风涤暑正消愁，远虑竟难遏近忧。意外病魔漫相扰，药炉活火几时休。一病未除一病生，困人造物太无情。刀圭自有回春手，好起沉痾身外轻。连旬床褥总悲酸，玉食珍馐下口难。不解病形痴妇女，奉汤药外劝加餐。昼无乐趣夜无眠，多病多愁百感牵。尝尽个中风味苦，何殊哑子饮黄莲。卧榻西风惨淡容，呻吟无计豁心胸。诗书画里嫌多事，琴抚无弦兴转浓。
谨次蔗庵督宪瑶韵并呈青厓仙坡先生
作者：洪以南
朝代：清

文章经济富崔鹏，心共长天秋水澄。治策南荒施雨露，政声东阁彻山陵。登堂雅望神仙侣，折节欢交鸥鹭朋。诗酒会盟开制府，吟馀韵事话青灯。
郑香圃兄续弦赋此以贺
作者：洪以南
朝代：清

洞房花烛瑞光腾，春色洋洋妙趣生。弹罢瑶筝重鼓瑟，宜家宜室乐和鸣。
京东杂感
作者：洪升
朝代：清

胜国巡游地，孤城有废宫。周垣春草外，园殿夕阳下。狐搰沙翻雪，鸱蹲树啸风。唯馀旧村落，鸡犬似新丰。
京东杂感
作者：洪升
朝代：清
体裁：五言律诗

胜国巡游地，孤城有废宫。周垣春草外，园殿夕阳中。狐搰沙翻雪，鸱蹲树啸风。唯馀旧村落，鸡犬似新丰。
京东杂感
作者：洪升
朝代：清

雾隐前山烧，林开小市灯。软沙平受月，春水细流冰。远望穷高下，孤怀感废兴。白头遗老在，指点十三陵。
公子行
作者：洪升
朝代：清

春明门外酒楼高，称体新裁蜀锦袍。花里一声歌《子夜》，当筵脱与郑樱桃。
寒食
作者：洪升
朝代：清

七度逢寒食，何曾扫墓田。他乡长儿女，故国隔山川。明月飞乌鹊，空山叫杜鹃。高堂添白发，朝夕泪如泉。
将游大梁
作者：洪升
朝代：清

匹马嘶荒野，群山拥乱云。迢迢二千里，去哭信陵君。
征途晓发
作者：洪升
朝代：清

夜发蓟丘道，马蹄踏霜华。月照千里白，不辨冰与沙。行行三十里，始闻啼曙鸦。朔风起何处，隐隐鸣悲笳。徒侣惨不乐，从者咸咨嗟。扬鞭强笑语，前村有酒家。
柬李东琪
作者：洪升
朝代：清

闻君昨日到长安，驿路风尘乍解鞍。古寺楼台高避暑，晴天松柏昼生寒。亲知把臂他乡少，贫贱论交此地难。我自飘零归未得，秋江劝尔弄渔竿。
石门
作者：洪升
朝代：清

先贤逝已久，予亦宿石门。天寒鸟自归，林表斜阳昏。吏隐计难得，讵知忧世屯。栖栖终短褐，此意向谁言？
答友人
作者：洪升
朝代：清

君问西泠陆讲山，飘然一钵竟忘还。乘云或化孤飞鹤，来往天台雁宕间。
蒙山道中
作者：洪升
朝代：清

乱石绕东蒙，崎岖古道通。一身千里外，匹马万山中。密树遥遮日，轻花细逐风。望云双泪落，岂是为途穷！
衢州杂感
作者：洪升
朝代：清

巑岏岭势矗仙霞，阻遏妖氛建虎牙。障日丛篁宁容骑，连云列戟不通鸦。居人乱后惟荒垒，巢燕归来止数家。一片夕阳横白骨，江枫红作战场花。
送吴位三归宣城
作者：洪升
朝代：清

宋家丞相后，乔木到如今。之子独古处，对人无俗心。偶来京洛道，旋反敬亭阴。芳草白云外，春山深复深。
钓台
作者：洪升
朝代：清

逃却高名远俗尘，披裘泽畔独垂纶。千秋一个刘文叔，记得微时有故人。
雪望
作者：洪升
朝代：清

寒色孤村幕，悲风四野闻。
溪深难受雪，山冻不流云。
鸥鹭飞难辨，沙汀望莫分。
野桥梅几树，并是白纷纷。
雪望
作者：洪升
朝代：清

寒色孤村暮，悲风四野闻。溪深难受雪，山冻不流云。鸥鹭飞难辨，汀沙望莫分。野桥梅几树，并是白纷纷。
松树塘万松歌
作者：洪吉亮
朝代：清

千峰万峰同一峰，峰尽削立无蒙茸。千松万松同一松，千悉直上无回容。一峰云青一峰白，青尚笼烟白凝雪。一松梢红一松墨，墨欲成霖赤迎日。无峰无松松必奇，无松无云云必飞。峰势南北松东西，松影向背云高低。有时一峰承一屋，屋下一松仍覆谷。天光云光四时绿，风声泉声一隅足。我疑黄河翰海地脉通，何以戈壁千里非青葱。不尔地脉贡润合作天山松，松干怪底一一直透星辰宫。好奇狂客忽至此，大笑一呼忘九死。看峰前行马蹄驶，欲到青松尽头止。
蕲州禹庙
作者：洪嘉植
朝代：清

罗州之台蕲水东，江声千古环卑宫。盘龙山高风落石，乾明岩断云回空。地平天成岂苍水，九州四载疑玄熊。朝宗于海自江汉，巍巍黻冕思神功。
邓尉看梅
作者：洪嘉植
朝代：清

停舟策杖屡攀跻，石路初消雪后泥。竹径参差逢野寺，人家一半住花溪。寒生夜磬行来远，天压春山望处迷。万树香风偏渡水，莫厘云断两峰西。
望敬亭
作者：洪均
朝代：清
体裁：七言绝句

烟峦层叠水潺湲，久客新归似梦还。身到故乡迷远近，逢人犹问敬亭山。
游竹溪寺
作者：洪坤
朝代：清

挈伴寻春出郭游，寺门高耸接平畴。梵钟响彻松阴外，玉磬音传佛座头。嫩竹遥连村树绿，清溪倒映暮云浮。一钩隐现虚空际，羡尔山僧得静修。
赠陈握卿己未1799年邀众呈禁字纸牌捐建敬圣楼崇祀仓圣人
作者：洪坤
朝代：清

煌煌圣迹焕班彪，万世师尊永不休。此辈昧良供纵博，多君嫉恶视为雠。犯科画象悬书魏，重道藏文敬字楼。纪绩台阳年己未，芳名千古海疆流。
白牛居士跨犊歌
作者：洪坤煊
朝代：清

一封莎草平芜色，江南十里春如织。青枫泾畔夕阳时，跨上乌犍人不识。水田漠漠烟濛濛，轻蓑短笠嬉凉风。东郊雨晴泥路滑，四蹄踏破花蹊红。万言献罢归来早，熙宁新法太草草。远传风教忆河汾，桑麻自古溪流好。南山白石清水寒，何人长夜歌漫漫。黄昏饭牛饲辕下，明日横经角上看。
寒食
作者：洪定濂
朝代：清
体裁：七言绝句

寒食人家春正浓，湘帘昼永燕吟风。门前柳色含烟绿，溪上桃花映水红。
问菊
作者：洪定濂
朝代：清
体裁：七言绝句

知君曾不负秋芳，何事包金未吐香。若是白衣人未至，也须赊酒过重阳。
雨中落花
作者：洪定濂
朝代：清
体裁：七言绝句

东风如剑雨如麻，才见开花又落花。流去乱红春不管，误教渔父觅仙家。
题梅竹兰
作者：洪定濂
朝代：清
体裁：七言绝句

梅兰珠石结交盟，雪萼烟梢雨叶荣。高洁岁寒能御侮，谊同尘世弟兄情。
题画次韵
作者：洪定濂
朝代：清
体裁：七言绝句

山坳灌木水平川，苍翠松云碧草烟。正是桃源风景异，不须问舍与求田。
登杨三寨
作者：洪家炳
朝代：清
体裁：七言绝句

峭壁撑空绝壑深，天风浩浩此登临。纵然著脚无多地，履险如夷恃此心。
辛丑春尽日冒鹤亭部郎招同人饯春洗钵池上余以病不能赴
作者：洪延祺
朝代：清
体裁：七言律诗

飞花飞絮城东路，寒碧香林迹已陈。风景又经三月暮，人生能饯几回春。朋簪有约成欢会，觞咏无缘到病身。以后视今今视昔，山阴此语剧悲辛。
黄州鸡毛笔
作者：洪德垿
朝代：清
体裁：古风

物贵适用不贵异，麟角猩毛但奇丽。柳公难用鼠须强，小欧漫诩狸毛锐。徐偃吴说俱良工，宣城诸葛真绝艺。无心枣核最精妙，宛转纵横可人意。岭外少兔惟青羊，昭州鸡毛亦可贳。锋方如凿圆如椎，佳者颇可书字细。东海过海常用之，拒手狞劣谓不济。年来好事闽广最，动以鸡毫誇笔势。畜墨无多易渴竭，著纸不入费调剂。近闻吾楚亦颇有，黄州吴生最佳制。黄冈校官宜都杨，早年嗜书老不替。摩挲碑板追汉唐，络绎公卿走书币。海外归装惟载书，冢中秃管真堪瘗。携来日本瘦鸡毫，选颖覆锋传妙谛。吴生所作已精能，更师良法益超诣。软如曲蟮新著监，健若秋鹰初脱毳。墨池吸饱黑蛟蟠，雪练光腾彩虹掣。偶为行草殊能工，倘作真书恐不逮。明光射策病疏慢，柳营草檄耐凋敝。天生散卓宜幽人，驴背吟诗锦囊缀。兴酣落墨战蛟虬，一洗坡老穷驴戏。
冈山树色
作者：洪成度
朝代：清

去城五十里，忽见大冈山。绝顶平而坦，荒蹊阻且弯。浓阴隐现际，落照有无间。遥睇人烟少，白云自往还。
三日浦
作者：洪敬谟
朝代：清

朝入蓬莱暮阆风，琼班旧侣已成翁。鸥如相待三秋后，鹤亦重来十载中。飙驭苍茫渚云白，兰舟摇漾夕阳红。纵教百日沿洄久，回棹还应首更东。
游补陀
作者：洪斌
朝代：清

候潮占月上，发棹报风西。地险春涛壮，天阴海色低。逍遥空野马，局蹐笑醯鸡。此意同人共，风流续虎溪。
发芦沟桥
作者：洪昌燕
朝代：清

咫尺皇畿近，关门势壮哉。河流从北绕，山色自西来。寰宇遵涂共，轺车发轫才。良乡今夕宿，星斗望中台。
阴平晓发
作者：洪昌燕
朝代：清

又上长途去，行行趁马蹄。人将残梦远，天入大荒低。皓月澹将堕，黄尘浓欲迷。缅怀袁太傅，旧治觅碑题。
䤬锣潭泛舟
作者：洪显周
朝代：清

溯去澄流卷去沙，桨声斜日动伊鸦。芒鞋北壁攀苔石，酒榼南江傍荻花。游子笙箫无定处，居人舴艋以为家。请君莫放今宵月，冉冉谁能驻岁华。
到杨花津敬次伯氏
作者：洪显周
朝代：清

风光流转共谁期，燕燕莺莺总旧知。杨子江头春欲尽，桃花水暖锦帆迟。
呈石见邀和
作者：洪显周
朝代：清

晚节渐于尘事远，新诗自写仿《黄庭》。曾闻梦里收龙尾，复道人间落岁星。宦迹旧荒三径草，閒情今作一流萍。白头坐说先王日，相对吞声涕泪零。
拈放翁韵与石见
作者：洪显周
朝代：清

兼旬病起始开扉，春色三分一半违。细草渐缘溪岸遍，新禽已过树梢飞。花风柳雨人空老，山月江云梦每归。何必区区齐物我，庄生犹是达生非。
红处
作者：洪显周
朝代：清

红处分明绿处昏，朝来犹带雨馀痕。梦回流水桃花境，画在板桥杨柳村。写偈妙参松雪意，作诗香返玉溪魂。春游不倦登临费，一翠微连履道园。酴醾欲醉海棠昏，争似佳人带睡痕。暖气多情烟外岫，夕阳生色雨馀村。夕吟芳树香销骨，苦忆名山碧沁魂。菘菜芹羹入新味，厨房供给足家园。
红处·其一
作者：洪显周
朝代：清

红处分明绿处昏，朝来犹带雨馀痕。梦回流水桃花境，画在板桥杨柳村。写偈妙参松雪意，作诗香返玉溪魂。春游不倦登临费，一翠微连履道园。
红处·其二
作者：洪显周
朝代：清

酴醾欲醉海棠昏，争似佳人带睡痕。暖气多情烟外岫，夕阳生色雨馀村。夕吟芳树香销骨，苦忆名山碧沁魂。菘菜芹羹入新味，厨房供给足家园。
金流洞
作者：洪显周
朝代：清

攀萝扪壁上山贪，时听云端落笑谈。天遣灵区超分外，人将流水比双南。凄风冷雨秋重九，瘦策宽鞋客两三。或恐新诗干造物，不教明月到禅庵。
题人扇头墨梅雀
作者：洪显周
朝代：清

读罢西湖处士诗，纸窗疏影两三枝。山禽梦著无人见，应是参横月堕时。
挽张之洞联
作者：洪曰洵
朝代：清
体裁：联

诸葛勋名垂宇宙；魏公中外系安危。
峡口听雨
作者：洪朴
朝代：清

子规啼咽打头风，十二巫山曲曲笼。上峡雨后悬溜外，极天寒到暮云中。秋声牢落高唐路，客思凄迷蜀道丛。等是萧萧时节异，江南烟侣问巴东。
蓬心王丈为绘阻风图叠韵奉酬
作者：洪朴
朝代：清

雪浪霜涛写不难，琅玕赠我碧云端。夜来酒散怜肌热，梦去江声逼枕寒。桑下风枝还一证，画中云树亦三叹。离情别绪君尤甚，少日中书接凤翰。
题李畏吾乌岩图
作者：洪朴
朝代：清

坐听乌声客自悲，赢粮可悔出山时。南州一檄犹堪喜，东阁重来独较迟。绕树星稀怜夜永，将雏头白数归期。天南啮指何人痛，华实根心本一枝。
题王蓬心前辈司马诗卷
作者：洪朴
朝代：清

镫残漏尽未停披，一卷淋浪白傅诗。独坐浑忘通夜永，相看又是十年迟。青衫江上人还健，红板声中酒莫辞。最是长安行乐处，红墙银汉起人思。
东门城楼联
作者：洪梧
朝代：清
体裁：联

风月天高，楼台地迥；云霞海曙，梅柳江春。
南门城楼联
作者：洪梧
朝代：清
体裁：联

东阁联吟，有客忆千秋词赋；南楼纵目，此间对六代江山。
秋河
作者：洪榜
朝代：清

秋城寒柝隐霜鼙，银汉中宵望不迷。耿耿正临金阙直，昭昭还似玉绳低。河山两戒殷星鸟，楼阁千家起曙鸡。万里凿空劳博望，天台原自有丹梯。
秋蛩
作者：洪榜
朝代：清

秋声万种在风前，听到寒蛩倍惘然。野舫正添三尺水，夜堂初种七条弦。月残东壁难成咏，雨暗西窗未稳眠。输与鄱阳姜白石，独吟愁赋寄遥天。
题画
作者：洪沧洲
朝代：清

千寻瀑布飞晴雨，百尺长松拂暮烟。欲上奇峰最高处，携诗一问泬寥天。风皱波纹含鸭绿，雨添山色拥螺青。个中颇具云林派，嘉木低垂一草亭。
题画·其一
作者：洪沧洲
朝代：清

千寻瀑布飞晴雨，百尺长松拂暮烟。欲上奇峰最高处，携诗一问泬寥天。
题画·其二
作者：洪沧洲
朝代：清

风皱波纹含鸭绿，雨添山色拥螺青。个中颇具云林派，嘉木低垂一草亭。
避乱寓湖岭脚客舍作
作者：洪玥
朝代：清
体裁：七言绝句

高树当门与屋齐，绿阴如画待留题。潺湲静听湍流急，雨后飞泉咽怒溪。
挽陆元錞联
作者：洪瞻陛
朝代：清
体裁：联

随宦海为汗漫之游，樽酒常携，中圣中贤，无非乐趣；就禄养于降生之地，名山久住，是仙是佛，合有前因。
挽张之洞联
作者：洪祖培
朝代：清
体裁：联

輶轩有语，广雅有集，劝学复有篇，文章从经术得来，羡家法相传，直承博望通今、曲江鉴古；入为侍从，出为封疆，中兴为枢辅，事业历艰难愈显，痛台星忽陨，不禁泽怀召伯、泪堕襄阳。
林氏家园
作者：洪禧
朝代：清

入门何所有，萝薜乱穿墙。树密晴犹翳，庭阴暑亦凉。烟描疏柳黛，风度落花香。石磴沈吟处，书声出草堂。
吟剑
作者：洪秀全
朝代：清

手持三尺定山河，四海为家共饮和。擒尽妖邪归地网，收残奸宄落天罗。东南西北效皇极，日月星辰奏凯歌。（效皇极一作：敦皇极）虎啸龙吟光世界，太平一统乐如何！
吟剑诗
作者：洪秀全
朝代：清

手持三尺定山河，四海为家共饮和。擒尽妖邪归地网，收残奸宄落天罗。东南西北效皇极，日月星辰奏凯歌。虎啸龙吟光世界，太平一统乐如何！
吟剑诗
作者：洪秀全
朝代：清

手持三尺定山河，四海为家共饮和。擒尽妖邪扫地网，收残奸宄落天罗。东西南北敦皇极，日月星辰奏凯歌。虎啸龙吟光世界，太平一平乐如何。
吟剑诗
作者：洪秀全
朝代：清
体裁：七言律诗

手持三尺定山河，四海为家共饮和。擒尽妖邪扫地网，收残奸宄落天罗。东西南北敦皇极，日月星辰奏凯歌。虎啸龙吟光世界，太平一统乐如何。
天王府正殿联
作者：洪秀全
朝代：清
体裁：联

维皇大德曰生，用夏变夷，待驱欧美非澳四洲人，归我版图一乃统；于文止戈为武，拨乱反正，尽没蓝白红黄八旗籍，列诸藩服千斯年。
天王府联
作者：洪秀全
朝代：清
体裁：联

先主本仁慈，恨兹污吏贪官，断送六七王统绪；藐躬实惭德，望尔谋臣战将，重新十八省山川。
定乾坤诗
作者：洪秀全
朝代：清
体裁：七言绝句

龙潜海角恐惊天，暂且偷闲跃在渊；等待风云齐聚会，飞腾六合定乾坤。
毁冯云山书馆中偶像
作者：洪秀全
朝代：清
体裁：七言绝句

神天之外更无神，何故愚顽假作真！只为本心浑天却，焉能超出在凡尘。
诫曾玉璟
作者：洪秀全
朝代：清
体裁：七言绝句

迷途既返速加鞭，振起雄心赶向前。尽把凡情丢却去，方能直上九重天。
述志诗
作者：洪秀全
朝代：清
体裁：七言律诗

手握乾坤杀伐权，斩邪留正解民悬。眼通西北江山外，声振东南日月边。展爪似嫌云路小，腾身何怕汉程偏。风雷鼓舞三千浪，易象飞龙定在天。
金乌诗
作者：洪秀全
朝代：清

鸟向晓兮必如我，太平天子事事可；身照金乌灾尽消，龙虎将军都辅佐。
金鸟诗
作者：洪秀全
朝代：清

鸟向晓兮必如我，太平天子事事可；身照金鸟灾尽消，龙虎将军都辅佐。
七言今体台湾哀词四首
作者：洪繻
朝代：清

风雨吹颓镇海台，江南又阅庾生哀！乾坤欲老沈王气，山水无灵失霸才。旸谷煽炎焚若木，尾闾沦没长蒿莱。东望何处堪回首，万里浮云扫不开。几将晋土等分瓜，人事参差散晚霞。何限蛟螭兼蝄蜽，无多猿鹤与虫沙。风尘已变寰中色，河汉难乘世外槎！我欲寄怀渔父路，往来撩乱武陵花。鲁仲千金耻帝秦，竟看时事化埃尘！有怀蹈海鳌梁折，无泪填河蜃气皴。岛屿于今成粪壤，江山从此署「遗民」！棼棼玉石昆冈火，换尽红羊劫外人。远海遥天缺一环，舟胶水涸到蓬山。果然雨碎长平瓦，信是风吹大散关。骇浪惊涛号泣痛，残霞斜照血痕殷。扶馀不见虬髯客，故国云容有赭颜。
七言今体台湾哀词四首·其一
作者：洪繻
朝代：清

风雨吹颓镇海台，江南又阅庾生哀！乾坤欲老沈王气，山水无灵失霸才。旸谷煽炎焚若木，尾闾沦没长蒿莱。东望何处堪回首，万里浮云扫不开。
七言今体台湾哀词四首·其三
作者：洪繻
朝代：清

鲁仲千金耻帝秦，竟看时事化埃尘！有怀蹈海鳌梁折，无泪填河蜃气皴。岛屿于今成粪壤，江山从此署「遗民」！棼棼玉石昆冈火，换尽红羊劫外人。
七言今体台湾哀词四首·其二
作者：洪繻
朝代：清

几将晋土等分瓜，人事参差散晚霞。何限蛟螭兼蝄蜽，无多猿鹤与虫沙。风尘已变寰中色，河汉难乘世外槎！我欲寄怀渔父路，往来撩乱武陵花。
七言今体台湾哀词四首·其四
作者：洪繻
朝代：清

远海遥天缺一环，舟胶水涸到蓬山。果然雨碎长平瓦，信是风吹大散关。骇浪惊涛号泣痛，残霞斜照血痕殷。扶馀不见虬髯客，故国云容有赭颜。
下蜀港书所见
作者：洪繻
朝代：清

洪流一带浸长空，车路西行水向东。落叶满江红日下，白帆如雪帆江风。千片云帆港面开，隔江山望晋王台。滁河渡口舟如水，应有人歌桃叶来。
下车入偃师县，游嵩山不至
作者：洪繻
朝代：清

北望首阳山，今有夷、齐祀。南入偃师城，古为汤亳里。帝喾所旧都，周王所东履。如何同莒、邾，大无三百雉！我向中逵行，不见繁昌市。田横刎此乡，其地尚可指。伊水入洛河，在此如江汜。我欲游嵩山，城边聊徙倚。望见太室容，忽焉风尘起。中路多萑苻，踟蹰不能已！风静山逾明，欲就心如矢。闻说二室间，三十六峰里。选胜而骋奇，峰峰天中峙。甚喜山有灵，惜哉车无轵！况是涉坎艰，爰作临崖止。
与金陵士人话所过山水
作者：洪繻
朝代：清
体裁：古风

我居海外蓬山间，蓬莱海浅湾复湾。有山、有水无佳窟，听风、听雨愁心颜。闻道江乡是佳处，烟花如海莺啼曙。但恨违隔万重山，骑鹤扬州无路去！意境频频入梦中，非游浙北即江东。拄杖依稀三楚月，乘流彷佛五湖风。今日遇子中华至，山川都作枕中记。虎踞龙蟠北固亭，鹤归凤去南屏寺。水竹三分月二分，君家正在江南村。丹枫远远秋开径，黄叶萧萧昼闭门。秣陵居士西陵客，有时苕霅为浮宅。郭外常看四明峰，剡中遥拥千溪碧。适兴即登旧酒楼，莼羹鱼脍楼上头。苦竹城西人似水，富春江上月如钩。斯景窃思分一半，君忆家乡遂三叹！寻亲身带岛夷烟，作客舟居沧海岸。座中对语各婆娑，沃洲外有汉山河。何时收入黄图里，鹿耳、鸡笼岛屿多！
与金陵士人话所过山水
作者：洪繻
朝代：清

我居海外蓬山间，蓬莱海浅湾复湾。有山、有水无佳窟，听风、听雨愁心颜。闻道江乡是佳处，烟花如海莺啼曙。但恨违隔万重山，骑鹤扬州无路去！意境频频入梦中，非游浙北即江东。拄杖依稀三楚月，乘流彷佛五湖风。今日遇子中华至，山川都作枕中记。虎踞龙蟠北固亭，鹤归凤去南屏寺。水竹三分月二分，君家正在江南村。丹枫远远秋开径，黄叶萧萧昼闭门。秣陵居士西陵客，有时苕霅为浮宅。郭外常看四明峰，剡中遥拥千溪碧。适兴即登旧酒楼，莼羹鱼脍楼上头。苦竹城西人似水，富春江上月如钩。斯景窃思分一半，君忆家乡遂三叹！寻亲身带岛夷烟，作客舟居沧海岸。座中对语各婆娑，沃洲外有汉山河。何时收入黄图里？鹿耳、鸡笼岛屿多！
丑奴儿慢·记事同上
作者：洪繻
朝代：清

奇般异状，还是惊波骇浪。念当日，天愁云惨，又下魔王。釜里游鱼，那知一霎沸狂汤！催科为计，不须抚字，新法西洋。几处卖丝，几家卖谷，空自医疮。问何事，翻囊胠橐，簸稗扬糠？则见他来，峥嵘头角似饥狼。算缗箕敛，有无力者，怎耐鎯铛！
世谓华州不见华山而同州反得见之华州人每不平余在池州江上亦望不见九华而人云无为州中可见爰作一诗
作者：洪繻
朝代：清

华州附太华，不辨太华山。同州三百里，顾得见孱颜。高人在山中，山人了不关。姓氏驰远方，远客争来攀。千里不见睫，与此同一般。我过铜陵矶，莫认青阳甸。远远无为军，反及九华面。云际有芙蓉，九朵莲花瓣。江神与醯鸡，狡狯宁目眩。一叶障太山，何况渺兹县。江水去悠悠，两岸即池州。华山不可望，更望九华楼。
中东感事
作者：洪繻
朝代：清

忆昔中原汉道恢，宸游直过琅琊台。海西白狄占星至，关上青牛望气来。益地图从王母送，受降城向武皇开。祇今九叶思前事，无复经纶草昧才。世界方今号共和，英雄才岂老瞒过。华夷獶杂衣冠尽，人物萧条制作多。玉牒空移秦历数，金瓯谁补汉山河。可怜海外珠崖郡，付与东荒作逝波。血雨腥风处处流，蓬莱真个作蓬邱。万家痛哭仍苛虎，九海孤穷更聚鸠。罗掘一空兵不厌，怨仇交积主无忧。管宁穿榻辽东地，懒把馀生计去留。兵气漫天日月昏，深山大泽亦风云。凯旋酒犒花门队，鏖杀戈来輴板军。麛鹿毁胎方扫穴，貔貅见馘忽亡群。洞黎亦有枭雄辈，请与中原猛士闻。
中东感事·其一
作者：洪繻
朝代：清
体裁：七言律诗

忆昔中原汉道恢，宸游直过琅琊台。海西白狄占星至，关上青牛望气来。益地图从王母送，受降城向武皇开。祇今九叶思前事，无复经纶草昧才。
中东感事·其三
作者：洪繻
朝代：清
体裁：七言律诗

血雨腥风处处流，蓬莱真个作蓬邱。万家痛哭仍苛虎，九海孤穷更聚鸠。罗掘一空兵不厌，怨仇交积主无忧。管宁穿榻辽东地，懒把馀生计去留。
中东感事·其二
作者：洪繻
朝代：清
体裁：七言律诗

世界方今号共和，英雄才岂老瞒过。华夷獶杂衣冠尽，人物萧条制作多。玉牒空移秦历数，金瓯谁补汉山河。可怜海外珠崖郡，付与东荒作逝波。
中东感事·其四
作者：洪繻
朝代：清
体裁：七言律诗

兵气漫天日月昏，深山大泽亦风云。凯旋酒犒花门队，鏖杀戈来輴板军。麛鹿毁胎方扫穴，貔貅见馘忽亡群。洞黎亦有枭雄辈，请与中原猛士闻。
中沥早路
作者：洪繻
朝代：清

山容隐晓雾，不见山头树。西风早行人，浓浓青草露。十里烟云开，日色前村护。征车一梦中，山鸟啼无数。
中秋暴风纪事
作者：洪繻
朝代：清

秋空怒涛涌不止，万籁怒号动万里。平分秋色何处看，海风吹立海瀰瀰。海潮滂沛上冈陵，海岸邻居没风水。黑云蔽天天色沈，浮壒入云云气紫。一路山川齐撼摇，千年树木群飞起。南北东西不可知，汹汹声从西北始。予时道上匍匐行，碀礐礌礐砂砾倾。摐金伐鼓俨临敌，身欲赴前势难争。皇皇避入人家坐，忽见千船、万船破。空际飘帆作纸飞，眼中老屋如箕簸。六月、七月暴雨灾，谁知秋半暴风来！天意微茫不可测，天灾重叠下吾台。嗟嗟陆危海亦惨，海陆无处非祸胎！问苍苍，有馀哀，天昏月黑惟尘埃。
乙卯重午
作者：洪繻
朝代：清

五月五日吊屈原，六日又当吊台湾。台岛此日蛟螭蟠，户三百万海漫漫。海底残魂招不起，三百万人同日死。髑髅鞟骼郁嵯峨，虎狼戛戛磨牙齿。彼一人些千古伤，全台奈何不断肠！羌沈江兮羌沈海，黑风毒浪鱼龙僵。昨夜雷门擂大鼓，羵羊蹩躠商羊舞。灯火煌煌黎邱市，旌旂窣窣修罗府。
九十九峰歌
作者：洪繻
朝代：清
体裁：古风

乾坤奇气磅礴布，东南海岱巨灵护。坼地擎天一臂撑，九十九峰空际露。一峰摩空一峰从，空中密排青芙蓉。森然突兀放玉瓣，朵朵太古烟云封。有时风云气拂郁，剑锋如从指边出。骈列巨刃倚天扬，鬼斧神工出旋没。丹赭晴霞捧赤城，照烛炎洲明复明。芒棱四吐如怒火，炙天不热天亦惊。羲和日御行不得，重轮欲度便倾侧。返照扶桑神鸟迷，倒影沧海蛟龙吓。云出如拥蚩尤旗，摇曳云头云不移。三十三天星斗动，前峰、后峰相奔驰。前峰、后峰作人立，或俯、或仰、或不及。中有一座鲁灵光，次第肩随分等级。我欲与之成百人，风雨未化蓬莱身。欲求女娲补天石，补此一缺归陶甄。山灵告我无庸补，大块有时缺抔土。留此一角后人看，海山千秋与万古！我闻中原九十九，曲河千里、百里为一波。京师九十有九淀，一淀一薮如江沱。天地山泽必有偶，斯峰因之变嵯峨。又闻衡山九向有九背，一转一面成一态。斯山崴嵬互阴阳，面面望之生光怪。西蜀奇峰与此同，岛屿无此青玲珑。去岸二十一万里，熬波浴日东海东。
九十九峰歌
作者：洪繻
朝代：清

乾坤奇气磅礴布，东南海岱巨灵护。坼地擎天一臂撑，九十九峰空际露。一峰摩空一峰从，空中密排青芙蓉。森然突兀放玉瓣，朵朵太古烟云封。有时风云气拂郁，剑锋如从指边出。骈列巨刃倚天扬，鬼斧神工出旋没。丹赭晴霞捧赤城，照烛炎洲明复明。芒棱四吐如怒火，炙天不热天亦惊。羲和日御行不得，重轮欲度便倾侧。返照扶桑神鸟迷，倒影沧海蛟龙嚇。云出如拥蚩尤旗，摇曳云头云不移。三十三天星斗动，前峰、后峰相奔驰。前峰、后峰作人立，或俯、或仰、或不及。中有一座鲁灵光，次第肩随分等级。我欲与之成百人，风雨未化蓬莱身。欲求女娲补天石，补此一缺归陶甄。山灵告我无庸补，大块有时缺抔土。留此一角后人看，海山千秋与万古！我闻中原九十九，曲河千里、百里为一波。京师九十有九淀，一淀一薮如江沱。天地山泽必有偶，斯峰因之变嵯峨。又闻衡山九向有九背，一转一面成一态。斯山崴嵬互阴阳，面面望之生光怪。西蜀奇峰与此同，岛屿无此青玲珑。去岸二十一万里，熬波浴日东海东。
乞酒后再借书，与林十郎
作者：洪繻
朝代：清

古人读书下以酒，胸中云梦吞八、九。我今爱酒佐以书，举杯好开谈天口。与君乞酒兼乞书，一编酒难还赵书。不然倘能为我浇磊块，送归君家百尺楼上悬。海内梨洲有述作，一部「明夷待访录」。大名久已雷贯耳，偶睹应能蒙刮目。名山五岳不能游，奇书一览当九州。酒兴若浓狂歌起，放声一读天地秋。
书事和韵二首
作者：洪繻
朝代：清

山水萧条阅四秋，中原翘首不胜忧！频闻回纥侵京国，况见昭王去汉流。歌哭辱公鸲鹆谶，艰难望帝杜鹃愁。乾坤已老纷无主，长怨诗书误邺侯！
书后柬张汝东
作者：洪繻
朝代：清

昔年哭君兄，君侄才弁髦。别来今几载，君侄如我高。门前松柏树，垂垂添须绦。伊昔倚松人，墓草长蓬蒿！言之心为摧，泪比鹿门涛。当时同应试，气欲吞巨鳌。岂料到今朝，末路如斯遭！君兄已不知，君泪应滔滔。生离与死别，秋风为怒号。时事况已矣，身世随鸿毛。背中无六翮，安能万里翱！死者在黄泉，有时共号咷。剑缺徐君树，笔挫班超毫。凄风习习来，仰首望星旄。不见故人面，常想故人袍。倘见君兄子，勖之古贤豪！
书堂听读
作者：洪繻
朝代：清

我无车马客，亦乏丝竹情。虚堂听读书，四壁金石声。秋风九霄外，常有黄鹤鸣。噌吰互相答，露下天地清。人间尘俗耳，一洗笛笆筝。时闻吟李、杜，沧海吼长鲸。时闻哦韦、柳，雪竹引银笙。琅琅诵坟典，天风吹琼英。读书有馀乐，何必轩冕荣！独存千古意，可以语诸生。「书中求大义，勿为泥功名」！
书次儿槱十四岁所作史论后
作者：洪繻
朝代：清

时势变迁一至此，读书今已无种子。仁义道德等籧篨，粪土「五经」、「廿四史」。吾儿闭门读典坟，吾与汝作羲皇人。世风不染欧、非、美，时事遑知魏、晋、秦！姑从故纸讨生活，三国、六朝最樛葛。英雄竖子一刹那，氐、羯、匈奴况豪末！汝幼读书慧眼悬，他时见异勿思迁！经济吁谟获机括，新法西学皆蹄筌。此间教人限等级，有如蛣蜣宝丸粒。吾家幸不随步趋，汝辈惟当安诵习！闻道中原大改更，用夷入夏日勾萌。不信秦嬴遗祸火，至今商、洛发儒坑。我自不求同时世，授汝一经为一艺。仕夷早已鄙刘殷，猾夏今更轻后羿。屈指于今十八秋，阅人阅世真蜉蝣。河山百战蛮蜗角，寰海千邦楚沐猴。人才今生殊抑塞，有如黄杨当闰厄。苏轼愿儿为八慈，陶潜训子望三益！海外方今禁读书，乃公将史作菑畬。治身、治世知治乱，一编何止伴閒居！
书次儿槱十四岁所作山水画
作者：洪繻
朝代：清

余性爱山水，偶涉辄成趣。引领东南峰，日夕起烟雾。阴晴风雨时，崎岖心遥注。重重丘壑深，无因得小住。宗炳五岳形，空从梦中遇。何意此图中，一一江山具。石岩峭以幽，瀑泉奔而赴。曲崖藏板杉，飞甍隐林树。茅屋几人家，小桥通来去。远塔想钟声，白云有深处。僻径红叶踪，渔樵相对语。回首望大荒，长江涵阴曙。烟帆缥渺中，潮流变朝暮。自昔郎士元，爱题潇湘素。未若孟襄阳，洞庭任回溯。吾儿有天机，恍入湖山路。我神为之移，载发烟霞痼。辋水出新裁，武陵寻旧渡。一时玉笋班，两见虎头顾。米家小米传，坡老小坡慕。我惟裕文章，愿汝衣钵护！况汝诗与文，妙才兼幼悟。慎勿泥雕虫，自封龙驹步！
书近日市况
作者：洪繻
朝代：清

寸丝粒黍随徵榷，褚币如云散海台。一市人惊金气尽，梅根谁冶水衡来！
五十感伤四首
作者：洪繻
朝代：清

身世飘飘不系舟，茫茫大海任浮游。销磨豪气三千劫，龌龊年华五十秋。尘界不夷兼不夏，人间呼马又呼牛。此时荷到刘伶锸，万斛醇醪岂解忧！苍天倏与人俱老，蓬岛还须恨作城。失足儒坑长有愧，埋头蛮海总无声！豪怀忽忽千秋去，壮泪汪汪万顷倾。五十年光归一瞬，何图断送此浮生！
五十感伤四首·其一
作者：洪繻
朝代：清

身世飘飘不系舟，茫茫大海任浮游。销磨豪气三千劫，龌龊年华五十秋。尘界不夷兼不夏，人间呼马又呼牛。此时荷到刘伶锸，万斛醇醪岂解忧！
五十感伤四首·其二
作者：洪繻
朝代：清

苍天倏与人俱老，蓬岛还须恨作城。失足儒坑长有愧，埋头蛮海总无声！豪怀忽忽千秋去，壮泪汪汪万顷倾。五十年光归一瞬，何图断送此浮生！
伤三儿弥月殇
作者：洪繻
朝代：清

我生已不辰，我命有所制。浑沌七尺躯，陆沈半生世。五角兼五穷，四十有四岁。颇谓大困深，或有小汽济。今年九阳月，忽得三男筮。皇皇寝在床，呱呱堕于地。虽异槐植门，或比兰生砌。乱世得添丁，穷途获束币。阀阅无勋名，诗书有苗裔。虽无充闱心，犹堪告考祭。客至试啼声，我闻辄破涕。多男比多福，此事亦不细。况我香山集，尚待衮师继。王氏三珠树，窦氏五枝桂。后日王仲淹，不患史无系。奈何我命艰，未兴而有替！阆胎匝月生，泡影一朝逝！有如老树花，忽为严霜毙。浚冲孩抱物，悲伤不自掣！哀肠芒刺多，愁眼昏霾曀。痛矣泥涂身，生育亦幽滞！往时瓦徒弄，今时玉遽瘗。天荒地老中，复挥思子泪。吾父孝恭公，慈祥而孝悌。隐德及多人，和光消众疠。岂有于公门，不及张汤第！我兄幸繁衍，而我独侘傺。或者我持躬，不免有乖戾。司命告于天，佞魃谗诸帝。夺去宁馨儿，俾减传经计。岂知沦伧荒，早已等舆隶。斯文一线延，妄想千秋系！讵比刘殷家，七儿分七艺。区区不畀余，造物无乃厉！
估客行
作者：洪繻
朝代：清

曾闻海上蓬莱山，珊瑚之树翡翠环。贸易往往得奇货，千艘万舶随去还。今日来时非畴昔，魍魉攫人惊远客。牵船上岸不放行，千金万宝皆一掷。邱墟惨淡何市阛，轻行辄罚千百锾。去家既苦远，居此复苦艰。误入蓬莱山上山，无乃南峤鬼门关。
倏忽寒暑，壮士迟暮，感愤身世，赋之
作者：洪繻
朝代：清

春秋寒暑速邮置，马狗车栖身如寄。俯仰乾坤一蘧庐，叹息韶华几轻弃！人生须作酒中仙，茫茫混沌不知年。不然天地皆窒塞，低头蝼蚁为比肩。丈夫莫言身七尺，虱处裈中偷游适。风云高蹠欲扬眉，九垓六合都无隙。况乎海国吹黑风，牟牟南北昧西东。中原更在陆沈里，英雄老死蓬蒿中。搔头我欲问造物，世界胡任狐埋掘？神州、赤县无纪纲，灰劫久沦恒沙佛。阴阳晦朔去如驰，智勇失时何所施！壮士头颅不堪抚，朝为黑漆暮白丝。狼贪鬼谲终难餍，万卷诗书输一剑。何时唤得群雄兴，鲁戈返日光爓爓！呜呼我已腐儒酸，后生谁能忘此念！
停战遣使纪事
作者：洪繻
朝代：清

汉武射蛟临海岱，海水沸起蛟龙背。昆明习战战士多，楼船百万皆鹳鹅。海战虽失陆战兴，大冶堇山可铸兵。又况燕云森壮士，一朝众志自成城。君不见范阳鼙鼓动地来，李郭壁垒风云开。金人马足中原播，宗岳韩刘一战破。国家练军祸乱秋，志士义旗有同仇。升平安坐谈韬略，临时或付流水流。田单即墨犹保燕，长城万里夫何忧。堪恨停战沮士气，楚人之鬼越人禨。百万锋铓忽藏韬，战士坐甲空歔欷。闻道使者出东洋，无从得见东倭王。丧邦辱国此为甚，丛神土偶盈庙廊。更闻上相欲亲使，包羞忍耻成何事。幄帷画虎付虚空，肉袒牵羊甘跋踬。积重如今竟难回，几时疆土可重恢。沧海日到榑桑暗，阳阿晞发心为灰。
偶书付垦荒日本人
作者：洪繻
朝代：清

剩水残山处处过，开阡辟陌报升科。可怜海上蓬莱岛，割去膏腴左股多！
偶咏二首
作者：洪繻
朝代：清

散诞人间百不宜，空山袁鸟有新知。欲寻泛宅浮家地，又是扬尘变海时。谢朏口中惟饮酒，陆游梦里屡成诗。莫将枯槁嘲贫贱，再见河清世已迟！
催科役
作者：洪繻
朝代：清

门前咆哮鸣，屋后锒铛声。父老不敢出门视，催科到处鸡犬惊。催科狰狞如虎狼，催科震怒如雷霆。不为尔曹贿赂至，菽粟岂能生公厅。前者催科归业户，业户自知辛苦情。今者催科归我曹，我曹惟有醉饱行。某月某日下新令，新供旧供火速清。老农闻此语，方知前日是太平。
入市书所见
作者：洪繻
朝代：清

荔支上市新桃红，绿竹雨过笋坼丛。村家争趁挑菜节，街店初度卖鱼风。杖头挂钱拟沽酒，酒楼近在市门东。入市蹩躠才数步，捞虾卖浆如走兔。碎裂粥鼓折饧箫，蚝筐满地钱满路。蓬头乱发捉向官，皤叟啼哭黄童怖。青春白昼此何为，官役执鞭处处怒。旁人嘶声向我云，沿途贩卖例罚布。鞭朴尚觉施小惩，重则科条须禁锢。市上有门门有亭，小贩须从此中停。牟利之夫蝇头聚，公徒敛钱一一经。此钱为汝谋卫生，民愚不知自犯刑。日斜市远无人过，肉味蝼漏鱼郁腥。我闻斯故三叹息，营求锱铢比盗贼。年来斗米贵如珠，一寸之丝当尺璧。斥牛出犊充赋租，质子典衣供悉索。朝卖芋拳夕卖瓜，穿巷入街行蹜踖。天阴雀冻乌毕逋，空仓日日走饥鼯。门前门后锒铛呼，临江谁有千头奴。节食缩衣犹不足，可复酒家唤当垆。
入庐山十五首
作者：洪繻
朝代：清

背后负青山，当面对平筱。虽盘庐山底，仍出众山表。隐隐苍碧间，禅房出树杪。古寺号「栖贤」，临流见幽窈。涧水天上来，转觉瞿塘小。苏公拟三峡，三峡谁多少！阴沈至渊潭，神龙起昏晓。寺前五老峰，远远闻啼鸟。我从海上来，爱此红尘杳。既过涧中桥，无限清浪绕。复饮招阮泉，秋风双袂袅。自入庐山来，众山纷磅礴。日月藏岩阿，风云出丘壑。神灵所宅都，江湖为缠络。兹山诚南岳，可以兼衡、霍。包孕百山川，巍峰起窕谷。一罅一山开，各有新面目。阴阳负两郡，岷嶓归一曲。我行在觚弦，大千见粒粟。晦明山中央，乾坤为局促。欲揽山四陲，羌无巨灵足！
入庐山十五首·其一
作者：洪繻
朝代：清

背后负青山，当面对平筱。虽盘庐山底，仍出众山表。隐隐苍碧间，禅房出树杪。古寺号「栖贤」，临流见幽窈。涧水天上来，转觉瞿塘小。苏公拟三峡，三峡谁多少！阴沈至渊潭，神龙起昏晓。寺前五老峰，远远闻啼鸟。我从海上来，爱此红尘杳。既过涧中桥，无限清浪绕。复饮招阮泉，秋风双袂袅。
入庐山十五首·其二
作者：洪繻
朝代：清

自入庐山来，众山纷磅礴。日月藏岩阿，风云出丘壑。神灵所宅都，江湖为缠络。兹山诚南岳，可以兼衡、霍。包孕百山川，巍峰起窕谷。一罅一山开，各有新面目。阴阳负两郡，岷嶓归一曲。我行在觚弦，大千见粒粟。晦明山中央，乾坤为局促。欲揽山四陲，羌无巨灵足！
八卦亭偶望
作者：洪繻
朝代：清

海天无际暮烟浮，一线秋空数点愁。车马往来南北路，估帆向背东西流。青山出水围城郭，红树穿云压市楼。偶欲放歌亭下去，岚光月色暂勾留。
公医行
作者：洪繻
朝代：清

东人以官来作医，生者、死者医不知。推门入室验病人，瘦黑肥黄皆药之。食药而死须湔肠，剖腹看脏浇以汤。食药不死病在床，驱入病院身频量，以身短长量药方。十人入院九人僵，僵者闻之火彭彭。闻说台北路，健者出行弱者藏。不知彼王为仁惠，老幼渡海人成行。
公娼行
作者：洪繻
朝代：清

华人以娼为败风，东人以娼作奉公。王家徵税夜夜同，公娼厅事明灯红。插花盈头发一蓬，花布裹身舞氋氃。贴腰作褥系腰后，人各一端摇玲珑。比目交颈记点钟，无遮、无碍雌与雄。从此烟花添故事，不须羞涩如吴侬。
兵火之后旧时街衢但存瓦砾感赋
作者：洪繻
朝代：清

惊天蓦地起兵戎，闾左繁华瞬息空。喧路鹳鹅同上蔡，失家鸡犬异新丰。蔓烟无复炊烟绿，燐火犹疑燹火红。旧日楼台何处认，乱堆残瓦夕阳中。
内山二首
作者：洪繻
朝代：清

古径行踪少，纵横开野花。翻山无䝤洞，汲水有人家。万灶烟蒸脑，千棚地种茶。谁能筹本计，僻壤教桑麻！再入深箐去，穷荒似鬼门。山熊推树倒，野豕触人奔。颅骨供神社，藤皮结䝤村。蝮蛇当径立，过客有惊魂！
内山二首·其一
作者：洪繻
朝代：清

古径行踪少，纵横开野花。翻山无䝤洞，汲水有人家。万灶烟蒸脑，千棚地种茶。谁能筹本计，僻壤教桑麻！
内山二首·其二
作者：洪繻
朝代：清

再入深箐去，穷荒似鬼门。山熊推树倒，野豕触人奔。颅骨供神社，藤皮结䝤村。蝮蛇当径立，过客有惊魂！
内山即事二首
作者：洪繻
朝代：清

树古不知名，入山又一程。萧萧木叶响，时有鹿麋行。苔残千尺壁，树落万年皮。月黑天阴路，空山啼怪鸱。
内山即事二首·其一
作者：洪繻
朝代：清

树古不知名，入山又一程。萧萧木叶响，时有鹿麋行。
内山即事二首·其二
作者：洪繻
朝代：清

苔残千尺壁，树落万年皮。月黑天阴路，空山啼怪鸱。
再为厉行断发咏
作者：洪繻
朝代：清

长叹无天可避秦，中华远海总蒙尘！本为海岛埋头客，更变伊川被发人。愧与伍间伧父辈，错成廿载寓公身。江湖满地供樗散，不数裈中虮虱臣。
再送梁子嘉先生三首
作者：洪繻
朝代：清

十载寓台湾，四载经危乱。寇氛及台南，行客中肠断。故旧与新知，存者不及半。先生亦且行，舣舟于海岸。海有函谷关，鸣鸡度待旦。回首望东洋，洋轮来汗漫。君入台南城，相逢无一识。短衣脚不袜，衣垢面黧黑。访旧过军门，阍人先作色。及与刘帅谈，共争问消息。往事那堪追，人去来何益！徘徊异域间，不如复归得！昨日先生书，言归及秋馀。今秋已将尽，难驻先生车。凉风起天末，木落声徐徐。沧海日已深，故园日已疏。作客虽云乐，未若在家舒。何以远送君，白云近所居！
再送梁子嘉先生三首·其一
作者：洪繻
朝代：清

十载寓台湾，四载经危乱。寇氛及台南，行客中肠断。故旧与新知，存者不及半。先生亦且行，舣舟于海岸。海有函谷关，鸣鸡度待旦。回首望东洋，洋轮来汗漫。
再送梁子嘉先生三首·其三
作者：洪繻
朝代：清

昨日先生书，言归及秋馀。今秋已将尽，难驻先生车。凉风起天末，木落声徐徐。沧海日已深，故园日已疏。作客虽云乐，未若在家舒。何以远送君，白云近所居！
再送梁子嘉先生三首·其二
作者：洪繻
朝代：清

君入台南城，相逢无一识。短衣脚不袜，衣垢面黧黑。访旧过军门，阍人先作色。及与刘帅谈，共争问消息。往事那堪追，人去来何益！徘徊异域间，不如复归得！
再送梁子嘉先生二首
作者：洪繻
朝代：清

秋风归去尉佗城，千里波涛万里情。客地竟逢沧海变，家乡须觅富春耕。路从绝岛洋关起，人向中原故国行。此后不胜天末望，鱼书尚寄一函轻！九十峰头再一行，相邀话别不胜情！今宵好雨千山隔，明日沧波万里征。白雪西风生客鬓，黄云东海见归程。此间咫尺犹难望，何况天涯望去旌！
再送梁子嘉先生二首·其一
作者：洪繻
朝代：清

秋风归去尉佗城，千里波涛万里情。客地竟逢沧海变，家乡须觅富春耕。路从绝岛洋关起，人向中原故国行。此后不胜天末望，鱼书尚寄一函轻！
再送梁子嘉先生二首·其二
作者：洪繻
朝代：清

九十峰头再一行，相邀话别不胜情！今宵好雨千山隔，明日沧波万里征。白雪西风生客鬓，黄云东海见归程。此间咫尺犹难望，何况天涯望去旌！
再题谢君生圹诗后
作者：洪繻
朝代：清

黄土抟作人，幻成亿万身。一朝堕黑劫，千里为幽垠。人物委虫沙，江山生鬼燐。哀哉东瀛土，竟与北邙亲！千峰万壑间，惨淡蓬蒿尘。华表归辽鹤，城郭殊人民。惘惘市廛间，如行墟墓滨。真仙泣铜狄，故老悲荆榛！积骨封三观，薄殡盈九闉。家家守俘馘，日日输鬼薪。蓬莱气寂寞，薤露声酸辛。大哉方壶图，亦与生圹均。生者永埋没，死者永沈沦。视死如视生，我爱谢茂秦。谢客愿生天，青山豫卜邻。地非故乡故，体是陈人陈。经营壤泉异，封树窀穸新。嵯峨石翁仲，荦礐瓦麒麟。世已无华夏，君自享秋春。于下开隧道，于上开墓门。未掩苌弘魄，先招屈子魂。天地供幕席，风火俟转轮。泰山为？俎，北海为牺樽。大块为鼻祖，百代为云孙。太祝岁祈死，少微月告存。遥悬归寝地，亲署葬诗坟。生抱无涯感，死抱不朽尊。未生、未死间，皆以骈牳论。旷达同司空，滑稽异齐髡。后有凭吊客，呼作谢公墩。
再题谢君生圹诗后
作者：洪繻
朝代：清
体裁：古风

黄土抟作人，幻成亿万身。一朝堕黑劫，千里为幽垠。人物委虫沙，江山生鬼燐。哀哉东瀛土，竟与北邙亲！千峰万壑间，惨淡蓬蒿尘。华表归辽鹤，城郭殊人民。惘惘市廛间，如行墟墓滨。真仙泣铜狄，故老悲荆榛！积骨封三观，薄殡盈九闉。家家守俘馘，日日输鬼薪。蓬莱气寂寞，薤露声酸辛。大哉方壶图，亦与生圹均。生者永埋没，死者永沈沦。视死如视生，我爱谢茂秦。谢客愿生天，青山豫卜邻。地非故乡故，体是陈人陈。经营壤泉异，封树窀穸新。嵯峨石翁仲，荦礐瓦麒麟。世已无华夏，君自享秋春。于下开隧道，于上开墓门。未掩苌弘魄，先招屈子魂。天地供幕席，风火俟转轮。泰山为�俎，北海为牺樽。大块为鼻祖，百代为云孙。太祝岁祈死，少微月告存。遥悬归寝地，亲署葬诗坟。生抱无涯感，死抱不朽尊。未生、未死间，皆以骈牳论。旷达同司空，滑稽异齐髡。后有凭吊客，呼作谢公墩。
写山谷诗；幼春有赠，即次其韵
作者：洪繻
朝代：清

山谷诗编、蔡伦纸，我生见月辄忘指。百里携屐为看山，忽为古书滞于此。林子下笔发想奇，新词未就神先驰。写余饭颗卓午身，成君织绵云汉诗。是时六月鸟声变，祝融当天南氛煽。手持一卷冰雪文，风流千古涪江擅。涪江兴废二百年，七言古格今犹传。忆曾全鼎尝一脔，未殊寸管窥长天。健笔雄词万斛重，有人绝膑或折踵。才怯搏虎终非豪，力奋当熊方成勇。林子作诗贮满筐，三唐、两宋一囊装。须与直追汉、魏上，沧海横流才可防。
冬日感事四首
作者：洪繻
朝代：清

望断中华路，风波日日寒。伤心沧海上，已作岛夷看！无地无兵燹，年年劫火来。梅花红雪里，犹带血痕开。四载居荒徼，何能陋九夷。家家存汉腊，不见汉官仪。廛里来横敛，谋生计已穷。逋逃何处去？海市蜃楼空。
冬日感事四首·其一
作者：洪繻
朝代：清

望断中华路，风波日日寒。伤心沧海上，已作岛夷看！
冬日感事四首·其三
作者：洪繻
朝代：清

四载居荒徼，何能陋九夷。家家存汉腊，不见汉官仪。
冬日感事四首·其二
作者：洪繻
朝代：清

无地无兵燹，年年劫火来。梅花红雪里，犹带血痕开。
冬日感事四首·其四
作者：洪繻
朝代：清

廛里来横敛，谋生计已穷。逋逃何处去？海市蜃楼空。
冬至日家祭有感
作者：洪繻
朝代：清

陆游家祭日，不见王师来。告考无喜信，一恸泣蒿莱！肃肃孙子曹，拜跪趋堂阶。年少无忧思，何知事可哀！我在沧桑内，零泪滴苍苔。仲冬风雪下，阴气横九垓。乾坤已荒老，天地满尘埃。为时经易岁，人事长悠哉！生命既不辰，自甘为弃材。行踪羁远海，坟墓守南陔。富贵非吾愿，溷迹于舆儓。时乱身愈重，韬晦复何猜！载拜捧觞豆，莫上黄金台！
冲西即事二首
作者：洪繻
朝代：清

西望汪洋万里遥，不堪人事日萧条。千家鱼市归枯肆，百顷盐田壅晚潮。关吏例苛难出海，估船税苦尽停桡。祇应飞渡施神术，鞭石驱羊去作桥。一层潮汐一层高，枯港回沙起怒涛。鸦背夕阳空万瓦，鸭头春水断三篙。难来闽布况吴布，岂有江艘与广艘！从此津梁无利涉，环山蔽海更添牢。
冲西即事二首·其一
作者：洪繻
朝代：清

西望汪洋万里遥，不堪人事日萧条。千家鱼市归枯肆，百顷盐田壅晚潮。关吏例苛难出海，估船税苦尽停桡。祇应飞渡施神术，鞭石驱羊去作桥。
冲西即事二首·其二
作者：洪繻
朝代：清

一层潮汐一层高，枯港回沙起怒涛。鸦背夕阳空万瓦，鸭头春水断三篙。难来闽布况吴布，岂有江艘与广艘！从此津梁无利涉，环山蔽海更添牢。
凭吊
作者：洪繻
朝代：清

青山竟无恙，紫气未应消。一代兴衰恨，匆匆海上潮！
凭吊中牟台及古吹台
作者：洪繻
朝代：清

袁、曹战时垒，云是中牟台。师旷留遗迹，歌风有馀哀。田丰祠已矣，楚氛安在哉！我过朔风生，南风竞不来。古邱不可见，一路见蒿莱。
出入镇江城
作者：洪繻
朝代：清

华街秋色满，不见满州营。出入西南郭，回环铁瓮城。晚来游夹山，朝来游北固。今节值双十，提灯满街路。
出城访竹林寺忽入鹤林寺
作者：洪繻
朝代：清

言出城南门，驱车夹山去。言寻竹林寺，忽见连山树。峰色夕阳中，苍筤绿如雾。钟磬出瑶林，林外微风度。径入鹤林中，寺外纷古趣。茅茨作经楼，僧侣禅悦遇。不见寄奴泉，遥想苏仙句。有鸟无鹃声，林竹如沐露。出寺五里馀，复得竹山路。客亭涧曲临，禅房山坳聚。翛然绝尘氛，恨无入山具。
出无锡望慧山作
作者：洪繻
朝代：清

峨峨九龙峰，千古以锡名。无锡天下宁，有锡天下兵。今方无锡时，四海何交争。出山矾水浊，在山锡水清。泉池分上下，水味别淄渑。四面芙蓉馆，两傍杨柳亭。泉品居第二，茶经岂定评。何如凌绝顶，一揽太湖精。太湖波渺渺，远水入冥冥。我欲访梅里，已无泰伯城。飙然过常郡，尚可试中泠。
出鹤林寺入山得竹林寺
作者：洪繻
朝代：清

万竹围一山，中有禅宫丽。冈峦相属回，烟岚若澄霁。山门步步高，竹林风细细。佛殿山作阶，禅关石成砌。万籁静清宵，钟声出林际。入山洞壑殊，岩头露佛髻。法锡六朝来，香烟未衰替。遥望戴公崖，招隐踪可继。寺前万绿深，殿后众山蔽。一僧立云峦，人面山光翳。日暮飞鸟归，我亦不留滞。
初到镇江
作者：洪繻
朝代：清

青山拥人面，杨柳连江口。山自六朝时，我来六朝后。金碧压江南，雄秀压江右。借问京口兵，何如京口酒。
到北投寄兄
作者：洪繻
朝代：清

健足佩书囊，奚童负行李。攀跻数仞峰，褰涉半溪水。随云入远村，望树问墟市。回首辨家乡，不见鹿溪涘。虽隔一重山，已过五十里。息驾竹林中，迎接主人喜。遥拜先生尘，来脱先生履。款客山人风，肴佳酒亦旨。深树开讲堂，明窗列净几。此间虽云乐，门闾老母倚。已著孟郊衣，空致仲由米。重累我仲兄，盘匜一身理。忆昨欲别时，兄怀有忧只。「去岁痛昊天，「蓼莪」哀未已。今当季子行，家庭人有几」！闻兄此一言，惆怅不能止。但道咫尺天，朝发夕可抵。勉强拜庭闱，皋此拥于此。日入西山崖，日出东山里。人在两山间，吾家在何许！举头看云飞，回头看云起。遥想吾家中，有人怀季子。
到雾山与峻堂话旧
作者：洪繻
朝代：清

携手东皋夕照明，隔林时鸟起啼声。青山华屋人犹在，碧海丹邱世已更！一路楼台非锦里，十年朋旧尚深情。春蔬夏笋浮醪饮，宾主高歌感慨生！
前月诸罗斗六地方山崩川走，沿及全台，地震连月不止，再为悼赋七律
作者：洪繻
朝代：清

眼里山川渺一毫，飘摇大块失周遭。惊闻五竺飞孤鹫，惨见三蹻断六鳌！尘劫重重添黑界，陆沈日日撼神皋。无量河畔洹沙数，人物于今有浪淘。
剧新百一诗
作者：洪繻
朝代：清

新政言难罄，聊为举一隅。岂能鱼漏网，长觉雉离罦。天地空亭毒，江山等弃繻。闾阎虚盖藏，郊邑伏萑苻。律例繁兼猛，生谋有若无。千方图悉索，百末责均输。抑勒将刑迫，吹求藉势驱。削朘吞弱肉，征榷尽锱铢。铸鼎欺编户，怀琛罪匹夫。明徵同冠夺，暗取似穿窬。豢吏专苛敛，供军厉急需。虞衡山作贡，盐府海为枯。酒务重重酤，糖园处处租。一朝开市里，万井变官途。金币难三品，权量锢五都。风云惊发号，雷火骇严符。暮令朝旋改，前科后顿殊。衣冠皆獶杂，逻视总貔貙。侦伺穷幽隐，公私肆觊觎。死亡因细薄，陷溺在须臾。日日遭鞭挞，家家苦役徒。深文真刻酷，善政益模糊。检疫寒侵骨，焚尸痛切肤。牛羊登册籍，鸡犬禁逃逋。灾害伊谁恤，烦冤底处呼。秉威官长暴，立宪下民愚。黑界盆中戴，黎元几上屠。锄夷难苟免，波累惨追捕。连坐商鞅重，坑降白起粗。杀机深北鄙，种类落东胡。耆旧沦舆皂，农工比隶奴。低徊思曩昔，彷佛隔黄虞。
割地议和纪事
作者：洪繻
朝代：清

万里金瓯浑不缺，谁道千钧系一发。艰危一旅可重兴，何为遽把皇图割。今日以和保都城，恃和狎敌鼎且倾。胜败兵家有常事，数败一胜势可争。今日未尝为血战，激使好战谁敢轻。犬戎在昔陷西京，宣王亲整六师征。我朝三辅奠磐石，山海关外兵连营。大帅养重不励士，坐使越甲吾君鸣。下国尚耻城下盟，大国上相亲行成。重重海陆失岩阻，战守无计和无名。公孙用刺真下策，裴相不死非尊荣。辽阳自曩钟王气，台屿于今成蓬瀛。一朝蹙国数千里，奥蔽尽撤将焉撑。嗟予头埋足又蹶，叩阍无从效曹刿。眼见岛夷更得天，心痛中华长失岁。沉沦身世付伧荒，分裂乾坤销猛锐。仓海君无博浪锥，衔石今后同精卫。
剿番行
作者：洪繻
朝代：清

山獠穷居深山中，亘古不与秦人通。重重叠嶂云烟阻，缈缈危峦霜雪封。生聚虽如三僰众，杀锋未似五溪凶。如何下策用火攻，西海直侵东海东。不比牂牁下庄蹻，岂同巴蜀通唐蒙。忆昔汉家天子诏，划将瓯脱为边徼。侏离有语安耕猎，烽燧无熇封岭峤。南北輴蛮虽棱威，中央靡草未原燎。长与深林养鹿茸，何事将军誇◆鹞。乃今穷兵踏◆◆，炮火所飞狐狸叫。重崖阴阴无日曜，滚滚溪流石陡峭。暑寒不时风叫窱，冰块纷纷随潦漂。役夫开道身虺隤，兵士重毡镜远眺。酒保技师收厚利，台人号咷倭人笑。台人久作釜中鱼，生番熟番奚安居。耕地一蹂无秸粒，山庐一火无籧篨。番人逃窜成猿狙，山中来往随豪猪。可怜千炮深箐溜，顿使三危众骨菹。回视番巢万蚁垤，一朝如蚁遭扫穴。白石苔封苦役骸，青山瀑泻藤猺血。花莲港与合欢山，两军遥举互包截。东西战队未双连，南北挽输劳九折。寄言番妇莫冤啼，嗟我周黎亦靡孑。
勾容道中望茅山
作者：洪繻
朝代：清

云中三茅君，向我若招手。凌虚接太清，下作神仙薮。劳山虽云高，不如茅峰陡。峰峰滋白云，勾曲比岣嵝。至今华阳洞，洞天极深黝。山中陶隐居，长是烟霞叟。惜哉符颂书，致诸萧公右。灵山生药材，时为上方受。少挂神武冠，老遗天子友。宰相杂神仙，茅君其许否。
北固山登望
作者：洪繻
朝代：清

江天楼阁渺茫间，天堑江城两面环。寺内近寻梁武迹，云还远见晋王山。象焦锁钥金陵道，京岘凭依铁瓮关。六代犹馀驰马路，如虹石径枕波湾。
北固山访古
作者：洪繻
朝代：清

胜绝千古称，胡乃一邱陵。三国六朝间，长此阅废兴。北顾复何有，江树渺冥冥。赖有瓜洲渡，远入广陵城。我从山头望，复向山中行。栏杆百千尺，石磴三五成。入寺访古迹，第一江山亭。亭畔梳妆阁，下有很石横。吴王留战帜，夫人留艳名。梁鼎不可见，晋画已无形。诸葛孙刘风，遗烈尚轰轰。矫哉赞皇公，铁塔馀半层。山腰云渺渺，江上风泠泠。夕阳红到海，洪流去不渟。骚人争凭吊，英雄事凌兢。惟此一拳石，一顾今古更。山小而江长，万派可扬舲。
北望裕溪口
作者：洪繻
朝代：清

东吴赤壁后，濡须亦恶战。力争到淮南，始可固江甸。水陆攻合肥，此口成急漩。远江烟霭中，一望青如淀。下有濡须水，上有濡须山。巢湖出何处，还入窦湖间。隔水对两军，夹水立两坞。春水方生时，曹公去宜早。猘子孙仲谋，以江为深沟。濡须争战后，更到皖水头。
卖儿翁
作者：洪繻
朝代：清

男者奴，女者婢，田园稼穑生荆杞。昨日催科到闾里，求生不生死不死。老妻典尽禦寒衣，老农卖尽耕春耜。今日家中已无馀，所未尽者惟有子。欲别泣涟洏，欲往何处依。皤皤双白发，何日再生儿。出门得温饱，胜在家中饥。养子已无期，生子复几时。旁人闻之心骨悲，老翁吞声前致辞。吾台前日称乐土，不知何人造崄巇。量尽田园增尽赋，地无膏腴民无脂。人事天灾一齐下，哀鸿嗷嗷何所之。重以役胥如貙虎，削脧不得须臾迟。我愿君心光明烛，烛尽逃亡田家屋。蜂虿不得生其毒，民虽赪尾无鱼肉。呜呼，此语天地为之哭。
南岸十馀里眺马当山，赋马当歌
作者：洪繻
朝代：清

水莫如吕梁，山莫若太行。兼二妙之山水，吾今果见诸马当。马当峰拂高隼天，马当江蓄神龙渊。龙腾水怒火轮？，峰峰壁立云涛连。亘古屹立大江边，长江锁钥生寒烟。一矶、一矶拥水圆，一落千寻地轴穿。汹漭江流供插脚，轮菌庐阜疑并肩。江水西来九派大，山翠东流万派外。颇怪郦生「水经」疏，叙山不与马当会。我闻马当山，风送王子安。我来愿将一帆借，愧无雄词滕王高阁攀！顺风直向鄱湖口，湖水入江山为走。澎泽县西山色分，望见小孤犹回首。
南岸十馀里眺马当山，赋马当歌
作者：洪繻
朝代：清
体裁：古风

水莫如吕梁，山莫若太行。兼二妙之山水，吾今果见诸马当。马当峰拂高隼天，马当江蓄神龙渊。龙腾水怒火轮�，峰峰壁立云涛连。亘古屹立大江边，长江锁钥生寒烟。一矶、一矶拥水圆，一落千寻地轴穿。汹漭江流供插脚，轮菌庐阜疑并肩。江水西来九派大，山翠东流万派外。颇怪郦生「水经」疏，叙山不与马当会。我闻马当山，风送王子安。我来愿将一帆借，愧无雄词滕王高阁攀！顺风直向鄱湖口，湖水入江山为走。澎泽县西山色分，望见小孤犹回首。
即事
作者：洪繻
朝代：清

五月西风吹转东，云霞蔽海半天红。行人记得楼台路，尽在寒烟燹火中。
厉行断发散足事感咏
作者：洪繻
朝代：清

是何世界任戕残，警吏施威六月寒。削足妄思求适屦，髡头谬说庆弹冠。时无美鬒人人鬝，家有金莲步步难。癸女丁男颠倒甚，此间奚事不心酸！
叛将献船纪事
作者：洪繻
朝代：清

国家倾帑藏，百万具一船。上置穿山炮，下置激火轮。熬波出巨浪，蒸气成黑云。海上习攻战，拟扫狂鲸氛。寄之不得人，如山强负蚊。今春威海卫，十船成一群。将者丁汝昌，巾帼而从军。怯懦不成夫，反侧以事君。求降附敌人，颜厚徒逡巡。十重如铁甲，岂谓铁军门！平生事横行，一旦竖降幡。北洋为夺气，此罪海难论！其人服毒死，狗贱何足闻！不行连坐律，国法何由均！尾闾狂波泻，沧溟白日昏。峨峨海上舟，竟使巨鱼吞。地上称利器，铁车登昆崙。海上称利器，铁船荡乾坤。覆辙乃如此，无人器奚云！枉自开船厂，万亿掷金银。四海竭脂膏，仓卒付沈沦。枢府皆屏息，忧惧动至尊。我谓无海战，陆守势仍存。割地势乃坏，痛哉海沄沄！
口号，代酬日儒白井氏韵六首
作者：洪繻
朝代：清

苦战山河血，长留劫火悲。千兵横掳掠，万户叹流移。赤野蓬头满，青芜泪眼窥。九阍天问远，默默恨为谁！祸水惊千古，机关遍九州。错成炉莫铸，柯烂斧空收！已结纵横局，谁能汗漫游！先朝鞭策远，今日丧边筹。掷地金瓯缺，河山付愤王。尧疆看荡析，禹甸失圆方。蹈海风波阻，回天日月长。哭来途尽处，车辙在穷乡。同室干戈起，纷纭在亚洲。虎伤庄子获，鹬利老渔收。唇齿忘邻谊，情形误上游。万全如可计，鼎立是高筹！有怀思故国，大势绌勤王。控驭如三代，帡幪及万方。伤心抛璧碎，失计折鞭长！事事随流水，悲余老是乡！托身同绝域，回首望神州。日月瞢瞳转，风云痛泪收！山河新局面，京阙旧魂游。误国知谁手？前谋李相筹。
口号，代酬日儒白井氏韵六首·其一
作者：洪繻
朝代：清

苦战山河血，长留劫火悲。千兵横掳掠，万户叹流移。赤野蓬头满，青芜泪眼窥。九阍天问远，默默恨为谁！
口号，代酬日儒白井氏韵六首·其三
作者：洪繻
朝代：清

掷地金瓯缺，河山付愤王。尧疆看荡析，禹甸失圆方。蹈海风波阻，回天日月长。哭来途尽处，车辙在穷乡。
口号，代酬日儒白井氏韵六首·其二
作者：洪繻
朝代：清

祸水惊千古，机关遍九州。错成炉莫铸，柯烂斧空收！已结纵横局，谁能汗漫游！先朝鞭策远，今日丧边筹。
口号，代酬日儒白井氏韵六首·其五
作者：洪繻
朝代：清

有怀思故国，大势绌勤王。控驭如三代，帡幪及万方。伤心抛璧碎，失计折鞭长！事事随流水，悲余老是乡！
口号，代酬日儒白井氏韵六首·其六
作者：洪繻
朝代：清

托身同绝域，回首望神州。日月瞢瞳转，风云痛泪收！山河新局面，京阙旧魂游。误国知谁手？前谋李相筹。
口号，代酬日儒白井氏韵六首·其四
作者：洪繻
朝代：清

同室干戈起，纷纭在亚洲。虎伤庄子获，鹬利老渔收。唇齿忘邻谊，情形误上游。万全如可计，鼎立是高筹！
叩阍辞
作者：洪繻
朝代：清

海外之民同戴天，覆盆在顶天悬悬。天所覆载无颇偏，何为此地民颠连。乙丙之际烽燧然，丁戊之交民孔瘨。天魔对人舞蹁跹，鱼羊食人血湔湔。杀人如篦如草菅，民居此间如拘挛。足如茧缚手如捲，如肉如醢在刀边。如獐如麋狼虎前，虎则咆哮狼流涎。耳雷鼻火涎如泉，磨牙抉爪为戈鋋。罗刹鬼国黑风旋，人肉为粮膏为餐。一餐未饱万骨攒，肩膊高于火焰山。浑沌无窍亦镵镌，况为血气何能全。不角不爪堪一叹，天骄肆虐群生孱。人类尽为异类残，何有飞走及蠉蠉。杀机所逞毒◆◆，蒸为疫疠及黄瘅。纷纷跕跕堕乌鸢，死或僵仆病迍邅。病者死者郊遂迁，不然须遭挞与鞭。重则系缧年复年，或鸩而死即方便。讳死讳病泪涟涟，人间万户如禁烟。疫所不及亦苦旃，防病骈将无病牵。瓜蔓之抄果蔓延，我且翘首一问天。天纵彼暴何为焉，岂为气数天无权。古有大劫经三千，劫灰未满无可填。须将人类劫中煎，但是为劫何矫虔。祇将一岛付炎燀，东西之海何平平。中央一土独倒颠，文物之邦辱腥膻。伦类之祖一线绵，未知冥漠夫何言。高高下下皆陶甄，生人机械亦戋戋。天岂无力为转圜，何为坐视距喙专。山有罴貙野有豻，狰狞头角行蹒跚。避地欲到天门难，仰空呼吁天阊关。
台湾即事
作者：洪繻
朝代：清

风俗年来杂獶狙，市楼蜃气幻吹嘘。半空电传催邮传，平地飞车挟火车。硗确河山穿凿苦，角尖蛮触战争虚。海南民力今凋尽，兵疫如何未劫除！
台湾土匪纪事
作者：洪繻
朝代：清

立国有大纲，时势在提挈。太阿一旁落，皇图四崩裂。去年□□侵，人心徵固结。鲁殇执干戈，并儿磨箭筈。处处争守陴，机械为敌设。忽闻和议成，金瓯割数缺。台地在割中，义士皆卷舌。倾心事皇家，见摈得金玦。同袍有素心，仇愤无由雪。况隔天九重，仰首望长觖。自此人心离，短气失豪杰。日暗浮霾生，狐狸出躠蹩。匪人坌牛毛，郊野为草窃。本非揭竿徒，亦异乘机哲。不过如骄儿，无父出为孽。所以民情涣，实由国柄折。我思此时初，大势未遽跌。何以枢府臣，国体此嫚亵！竟将中兴基，欲以偏安列。柱触共工头，碧呕苌弘血。我抱杞人忧，闻之肠为热。路上凄风来，长痛回车辙！
台湾官府纪事
作者：洪繻
朝代：清

前车载囊橐，后车载妻孥。壮丁夹傍路，布地黄金铺。江山方鼎沸，官府争首途。国事彼何知，鼠窜保头颅。何来庾吴郡，载去飞舳舻。始知朝庙上，多此误国徒。可怜海外民，日日望来苏。去者已如鲫，在者亦犹驽。行旌出郊野，阻截逢狗屠。千夫拥锹锸，一夫起啸呼。官长将焉往，进退局辕驹。轿有七宝笥，箧有一箪珠。匍匐献营垒，四出调兵符。护卫过城甸，胜似供军需。官守弃陷阱，生死脱崎岖。海峤三千里，谁能为负嵎。
台湾沦陷纪哀
作者：洪繻
朝代：清

天倾西北度，地缺东南方。蛟龙激海水，沦没蓬莱乡。熬波沸巨浪，白日黯无光。山俏牵木魅，土怪鞭石梁。颠簸王母阙，震坼禹皇疆。洪水湮部洲，燹火及昆冈。嗟哉武陵客，坱莽失康庄。避秦无源路，仰首望苍苍。天心方有醉，西眷弥不遑。玄枵淫岁纪，鹑首赐扶桑。戈船起海岱，毒弩横汪洋。寄托不得人，措置纷乖张。射人空射马，擒贼不擒王。不能捣巢穴，坐守任跳踉。平日糜巨亿，海军等木僵。柄政三十年，陆守复徬徨。纷纷交涉事，议和绝不刚。何为多设施，铁路亘遐荒。大敌不敢战，乃受小敌创。如许弹丸地，中国屈输将。峨峨冲车轮，当路避螳螂。叹我生此邦，眼泪作饭浆。感时辄呜唈，事事结中肠。复遭此世变，台海如沸汤。输币兼割地，皇上费周章。听为民主国，大总统曰唐。玉人镌印绶，戎仆制旗常。欢迎动郊野，宣耀照城阊。覆舟得援溺，黔首喜欲狂。逃遁先有人，万民阻行囊。推戴大抚帅，中流恃宝航。磨戈思一战，同泽赋三良。黑旗兼栋军，曩岁经战场。人心乃叵测，林氏首徜徉。国恩不奋报，梓里不筹防。敌氛来海上，引兵竟归藏。无才哥舒翰，中夜起皇皇。敌骑犹在边，唤渡觅洋商。托词将督战，脱身沧海旁。马厩冲烟火，无主乱兵攘。居民不得安，招敌入城厢。迟之逾三日，始见东兵行。弹枪前队仗，炮子后筐箱。马蹄行郭索，剑佩带锒铛。头有髡发冠，腰无下体裳。皂袍长至地，犹存古时装。纠纷穿阛阓，住宿占民房。杀戮幸不甚，老稚得踉蹡。成群争越海，流离事堪伤。叹息唐抚军，始末未交锋。敌得长驱进，拉朽施利铓。谁料大厦倾，乃逢一木当。香山苗栗间，义民起如蝗。鏖战不得前，敌马徒披猖。自言海上来，未遭此颉颃。倡之者为谁，义士吴徐姜。用矛赴齐师，争推为徐骧。绍祖亦悍斗，视死如阳阳。吴君能统率，亦未易低昂。村妇佐磨刀，耕农自裹粮。力抗已兼旬，太守来共襄。可恨县令李，掣肘不为倡。无米巧妇炊，有沙道济量。揭竿禦坚炮，无成亦足强。五月迨流火，雷电破斧戕。彼族添新兵，犀利何可尝。刘帅援军至，迟缓徒奔忙。曩土填决河，无益于河隍。叹息台中郡，一旦同淜滂。城下多死人，村间多痍疮。乌鸦早暮飞，啄肉啼悲吭。月黑鬼燐出，天暗飓台飏。维时正上弦，暴雨继恒旸。我在沧桑内，变迁托痴佯。七月月几望，敌兵忽不扬。游骑将南进，伏甲起深篁。使之铩羽回，顿觉不翱翔。可惜空弮搏，难当百鍊钢。逾月聚兵往，民众见驱狼。所叹刘光世，晚节不昭彰。战守两茫然，坐镇岂民望。为时固云久，赴敌未慨慷。传闻于道路，今已去敖仓。巍巍赤崁城，一带失保障。可怜海外民，戴汉心未忘。凶耗虽耳熟，疑信不求详。昨日海关处，新令悬煌煌。赋税将重征，不及恤流亡。今春多灾异，天上分玄黄。不出旬日间，澎湖受兵殃。为时甫半年，黑劫换红羊。蹂躏二千里，犹未收欃枪。嗟我中华产，长鬣对艅艎。儒冠皆扫地，表海空泱泱。千秋伦物国，一旦化狼◆。譬如五彩凤，俯首九头鸧。末世多如斯，晋宋已蜩螗。愁思无由写，日日登北邙。举目见蓬蒿，涕泗如逝湟。哀哉乱世内，默默谋为臧。
吊从内兄丁锡勋茂才
作者：洪繻
朝代：清
体裁：古风

眼中诗笔谁清妙，丁君鸾凤孙登啸。乱世文章故家子，携家避乱南闽峤。闽南一去几春秋，畴曩海东来一游。陆子见人当入洛，仲宣邀我共登楼。挂帆辞我中原去，秋风萧萧海天处。忽闻贾谊伤鵩词，不信王乔骑鹤驭！与君缔姻踰十年，去年始亲翰墨缘。方拟鲁玙双合璧，谁知雷剑一沈渊！是时分手才半载，相约榕城欲相待。万里云程望帝京，一朝恨水填沧海！海上有田家有书，闽山亦有寓公庐。华表魂归城郭改，松亭梦落屋梁虚。伤心母老妻孥稚，仲容寂寞身后事。名山有才未著书，逢时无命空识字！世界烽烟变古今，江山花鸟怆人心！那堪朋旧晨星散，况复功名逝水沈！台湾延平旧幕府，词客哀时泪如雨。祇今不见丁仙芝，故里空馀洪驹父！于公门第王公孙，垆下黄公痛夕昏。涛声浪色沧溟路，何处招君海外魂！
吊从内兄丁锡勋茂才
作者：洪繻
朝代：清

眼中诗笔谁清妙？丁君鸾凤孙登啸。乱世文章故家子，携家避乱南闽峤。闽南一去几春秋，畴曩海东来一游。陆子见人当入洛，仲宣邀我共登楼。挂帆辞我中原去，秋风萧萧海天处。忽闻贾谊伤鵩词，不信王乔骑鹤驭！与君缔姻踰十年，去年始亲翰墨缘。方拟鲁玙双合璧，谁知雷剑一沈渊！是时分手才半载，相约榕城欲相待。万里云程望帝京，一朝恨水填沧海！海上有田家有书，闽山亦有寓公庐。华表魂归城郭改，松亭梦落屋梁虚。伤心母老妻孥稚，仲容寂寞身后事。名山有才未著书，逢时无命空识字！世界烽烟变古今，江山花鸟怆人心！那堪朋旧晨星散，况复功名逝水沈！台湾延平旧幕府，词客哀时泪如雨。祇今不见丁仙芝，故里空馀洪驹父！于公门第王公孙，垆下黄公痛夕昏。涛声浪色沧溟路，何处招君海外魂！
吊梁钝庵
作者：洪繻
朝代：清

一年不见梁钝庵，见说已作古人谈。广州潮际风和雨，曾记游踪到东南？先生诗笔能使健，时如老骥腾服骖。五十功名无所就，三千里路犹健探。先生老境为诗格，自说学诗比高适。诗篇无多篇可传，将军门下为揖客。当时方盛汉官仪，幕府橐笔从文螭。草檄欲取玉鞶带，登筵辄挥金屈卮。沧桑之后君再至，匪遇山狙即野狸。晦迹韬光不复出，杜门谢客惟作诗。逸踪到鹿寻逸侣，索读文诗到予处。扬子雕虫为我倾，茅容只鸡送君去。去后君即归广州，竟闻玉树埋荒邱！庾信哀时赋未就，相如遗稿谁得收！五虎海门不可见，啼乌落日声啾啾。
吊郑延平
作者：洪繻
朝代：清

天尽接海水，突兀岩岛横。至今风雨夜，时闻人马声。层波出洪啸，互答长鲸鸣。痛哉骑鲸人，一去水泙泙！拓地辟荆榛，绣壤错经营。志气无六合，虎视蛟龙争。千秋鹿耳门，风静怒涛生。废楫在海底，曾至金陵城。至今吴、越间，耳震孙郎名。千丈晴霞出，犹疑为旂旌。遗志不得伸，海大为不平。舆图归一统，庙貌褒忠贞。昔年游赤崁，春秋礼齍盛。閒登望海台，兴废几时更！彷佛崖山麓，孤臣痛哭情。我朝君犹恨，况为外夷并！古城有遗址，白日穴鼯鼪。阴风扑人面，大厦重见倾。郑公今不作，当世谁支撑！神州竟中绝，无复古簪缨。望风长叹息，头发空鬡鬇！
后地震行
作者：洪繻
朝代：清

忆昨甲辰冬十月，千里江山系一发。高岸为谷深为陵，蓬莱沈没金银阙。城郭人民半已非，汹汹江山空四围。无头、无目刑天舞，一手、一足商羊飞。堆积残骨成京观，哀我遗黎何所归！疮痍满地今未已，乾柱坤维复倾圮。共工巨颅撼不周，竖亥大步移方里。诸罗、斗六百里间，天崩地塌雷霆起。至今日月尚摇摇，石破天惊震不止。洪荒欲沌复欲分，寥廓不流亦不峙。颠簸晦明动星辰，城市如悬虚空里。震后赤日行曈曈，雷师为暴驱靊霳。幕天席地十万家，哀哀哭泣洪流中！重黎祝融复交病，翻覆阴阳纷七政。赤乌衡维热燄张，烛龙炎井火珠迸。闻道天上杀机流，一空十日烧九州。地上杀机在洪水，䆕䆷方壶沈丹邱。天韬、天械无可逃，旋倾大地添狴牢。岂其万物成刍狗，无复四维联巨鳌！呜呼东瀛今已沦大壑，细者沙虫大猿鹤。世界大千输一粟，窃叹陆沈天地酷！
后铜雀瓦砚歌
作者：洪繻
朝代：清

百金购一石，千金购一瓦。不知何代物，云在魏王宫阙下。当时歌舞充邺中，碧瓦朱甍铜雀铜。艳传百世成宝玩，至今不数高欢宫。或云晚出香姜井，六朝陶可三国等。北齐避暑离宫物，古香古色龙山冷。玲珑光衬宣德瓷，斑驳黝甚汾阴鼎。漳河之底不可搜，冰台阁畔人争领。两雄一例盗帝王，曹家风雅飞鸳鸯。求魏得齐亦安用，未似书家王与羊。今日甘泉传汉瓦，长生篆字兼未央。惜哉后人不磨琢，定州高庙无同光。分香卖履人安往，穗帷谁望西陵上。千载砚工采璞来，当年七十留伪冢。摩挲古物说奸雄，横槊赋诗亦可风。杭州网得江心砚，终胜真藏许敬宗。
后铜雀瓦砚歌
作者：洪繻
朝代：清
体裁：古风

百金购一石，千金购一瓦。不知何代物，云在魏王宫阙下。当时歌舞充邺中，碧瓦朱甍铜雀铜。艳传百世成宝玩，至今不数高欢宫。或云晚出香姜井，六朝陶可三国等。北齐避暑离宫物，古香古色龙山冷。玲珑光衬宣德瓷，斑驳黝甚汾阴鼎。漳河之底不可搜，冰台阁畔人争领。两雄一例盗帝王，曹家风雅飞鸳鸯。求魏得齐亦安用，未似书家王与羊。今日甘泉传汉瓦，长生篆字兼未央。惜哉后人不磨琢，定州高庙无同光。分香卖履人安往，繐帷谁望西陵上。千载砚工采璞来，当年七十留伪冢。摩挲古物说奸雄，横槊赋诗亦可风。杭州网得江心砚，终胜真藏许敬宗。
向林十郎峻堂乞酒
作者：洪繻
朝代：清

天上有酒星，地下有酒泉。清价同风月，欲买不用钱。天梯与石层，往酤苦遥悬。君有步兵厨，近在水云边。鳌呿百斛浪，螺擎十丈船。我亦非醉汉，思之偶流涎。敢作陶潜乞，呼童擘锦笺。乞食不乞酒，我为陶公瘨。愧乏八斗才，斗酒无百篇！能饮亦能咏，我生爱青莲。论古无其诞，学醉无其颠。慎勿相嘲谑，呼我为酒仙！
吸烟戏咏
作者：洪繻
朝代：清

九华仙子餐沆瀣，薜荔衣裳芙蓉带。七宝盘匜百宝床，龙嗡鲸呿天地隘。葡卜宫中火不衰，樱粟堆里香常在。独衔金茎饥凤吭，孤倚玉筱瘦蛟背。琼钟瑶席甘露浆，黑雪玄霜紫云霭。灯闪长鸣窸窣风，斗收佳气氤氲界。不夜城中得滥觞，常燃鼎上欣津逮。癖嗜已同九转丹，创惩未要三年艾。曩弃书剑求神仙，仙人谓我须淘汰。入尘已似鼠拖肠，离世何望蝉脱蜕！流连饮啄真籧篨，散诞形骸总疣赘。教我且学不死方，烟霞之里垢尘外。入山采朮兼采芝，青精有饭黄精代。愧我尚恋烟火缘，未能绝物待沾丐。蕙兰膏后金粟膏，仙人掷米弄狡狯。引我漫居大沫天，置身遂入须弥芥。有时卧游上九霄，有时魂游空五内。燥吻惟濡陆羽茶，馋情却谢元修菜！藉兹冀免俗氛侵，不治未是南山秽。罗什有道吞乱针，游戏神通何介蒂！晞发阳阿下大荒，久邻山魈木石怪。御气身与造化游，陆地行仙才莫坏！甜乡休道烂如泥，糟邱须知肉不败。与人无闷世无怀，扫愁有帚诗有械。揶揄或谓穷骨头，颠倒拚作尸居态。邯郸一枕梦黄粱，洞府三清伸白喙。雾液云腋流玉酥，鸾胶凤髓含金薤。太乙然火三千年，一吸冲虚无大块。
和苗栗诗后有感
作者：洪繻
朝代：清

忆曾北上过房湾，连襼篮舆海驿间。今日关津非昔日，不堪回首看苗山！
和蔡君念淙因梦见忆二首
作者：洪繻
朝代：清

桃花潭水见深情，隔浦鸥群有旧盟。一夜西风吹梦去，不辞关险入山城。
咏古
作者：洪繻
朝代：清

驱车洛阳城，下马皋门道。凭吊晋时人，胡尘净如扫。昔者群氐狂，恶氛满苍昊。臣庶供醢俎，帝王为舆皂。倏忽无一存，乾坤旋再造。夷吾彼何人，忧心空似捣。不见祖生鞭，直向赵王堡。于今缅遗踪，何处容夷獠。伊水涧瀍间，秋色来浩浩。遥望陆浑山，平原满秋草。西楼六千里，东楼遥相望。靺鞨何丑夷，夸毗称人皇。中原凌替日，耀马中山阳。后者居降邸，乃有东丹王。雄猾阿保机，馀风何怆凉。毡袍左衽人，车盖入大梁。打草弃城走，惆怅登愁冈。行人渡辽水，不见古临潢。天祚百万兵，兵威忽不扬。堂堂古雄国，早先弱宋亡。悲风从东来，原野渺茫茫。颓垣废宫殿，草低见牛羊。走马游汴梁，出入汴城门。哀哀啼杜宇，上有古帝魂。虎狼群女真，南牧万马奔。一鞭驱北去，八百赵王孙。后日覆金族，乃仍青城屯。妃嫔及王子，流血京城昏。萧条上蔡州，黄伞投空村。江南天水碧，犹有半壁存。天兴靖康年，天道谁与论。荒荒瓦砾中，白日惨不温。登临陟华岱，沧海望洪波。白云满天末，鸿鹄飞鸣过。慨焉奇渥温，于此统山河。中华群骁杰，俯首何其多。运去蹈坎壈，时来生嵯峨。濠阳淮泗间，跃马起横戈。壮士挥返曜，英雄挽颓沱。九州忽如砥，泰嵩不可磨。何以乾坤毁，日月又蹉跎。于今四海内，白狄舞傞傞。大荒蹲犷獥，黑洋发蛟鼍。自东欲徂西，乌兔相荡摩。
咏怀四首
作者：洪繻
朝代：清

九十九峰天，千秋缺一角。万里金汤城，乍为寒烟剥。沧海微尘扬，黄河末流浊。谁知桃源中，乃先变汉朔！我有足与缨，咸池不足濯。天意与民心，尚皆在冥漠。托迹尘灰中，萧然无一事。蛮触自纷纷，高闲见余志。山海一年间，■偬风景异。出门何处行，途有蕃马辔。马嘶知俗殊，风鸣识秋至。堪叹日暮天，变态如斯易！
咏怀四首·其一
作者：洪繻
朝代：清

九十九峰天，千秋缺一角。万里金汤城，乍为寒烟剥。沧海微尘扬，黄河末流浊。谁知桃源中，乃先变汉朔！我有足与缨，咸池不足濯。天意与民心，尚皆在冥漠。
咏怀四首·其二
作者：洪繻
朝代：清

托迹尘灰中，萧然无一事。蛮触自纷纷，高闲见余志。山海一年间，■偬风景异。出门何处行，途有蕃马辔。马嘶知俗殊，风鸣识秋至。堪叹日暮天，变态如斯易！
咏栴木
作者：洪繻
朝代：清

海南产异木，其材过豫樟。下者供床榻，上者充栋梁。妙质谢雕饰，触目生辉煌。髹漆置棐几，墨客喜琳琅。自从版图易，百物添税章。山海尽环牢，虞衡峻法纲。千重云雾窟，铁印苍皮僵。日月入剥蚀，斧斤落风霜。我欲置此木，如营白玉堂。贱价增三倍，贵者逾双璜。官府有掊克，民间无盖藏。巍峨九十峰，万木空苍苍。忆昔承平时，培植事包荒。百谷溢海岱，群梓出梯航。租赋蠲积逋，何有求篚筐！
咏烟
作者：洪繻
朝代：清

家家爱吸淡芭菰，今日也同禁脔呼。空尽座中供客料，一筒檀管一胡芦。
咏盐
作者：洪繻
朝代：清

纷纷粒粒总归官，鹾贾休思法网宽！海上年来谁煮雪？堆盘真作水晶看。
咏糖
作者：洪繻
朝代：清

糖霜出鼎当琼英，税敛重重百倍盈。悔杀伞山邹佛子，竟熬甘汁误苍生！
咏蔗糖
作者：洪繻
朝代：清

炎洲孳大利，豫樟及蔗浆。豫樟煎作脑，蔗桨煎作糖。樟脑璨玉华，糖屑瑩玄霜。馀润及五洲，饶裕在千箱。一入虏官手，搜剔无粒藏。樟脑供官卖，私贩严律章。蔗糖加酷例，一担九输将。宾筵失旨甘，画饼充饥肠。粔籹蜜饵间，渴慕馓餦餭。枣杏瓜棣生，无处问饴饧。美洲传异种，空闻一丈长。熬蒸出膏液，未敷税吏尝。鬼机代人力，漏卮永无当。子虚赋云梦，嘉味满潇湘。客至阙甘饮，谁嗜盐、茶、姜。甜流不涌地，玄圃空温汤。赤沙冱丽冰，梅冶滋不祥。
咏蔗糖
作者：洪繻
朝代：清
体裁：古风

炎洲孳大利，豫樟及蔗浆。豫樟煎作脑，蔗桨煎作糖。樟脑璨玉华，糖屑莹玄霜。馀润及五洲，饶裕在千箱。一入虏官手，搜剔无粒藏。樟脑供官卖，私贩严律章。蔗糖加酷例，一担九输将。宾筵失旨甘，画饼充饥肠。粔籹蜜饵间，渴慕馓餦餭。枣杏瓜棣生，无处问饴饧。美洲传异种，空闻一丈长。熬蒸出膏液，未敷税吏尝。鬼机代人力，漏卮永无当。子虚赋云梦，嘉味满潇湘。客至阙甘饮，谁嗜盐、茶、姜。甜流不涌地，玄圃空温汤。赤沙冱丽冰，梅冶滋不祥。
咏酒
作者：洪繻
朝代：清

一盏沾唇费十千，无人敢作醉中仙。小家大户皆徵榷，惟有睡乡未税钱。
哀罗山
作者：洪繻
朝代：清

罗山坡陀撑不起，昔年汝南丧于此。山头日出云悠悠，山下溪流石齿齿。山水依然不见人，见山、见水情何已！登高东望隔数峰，君家去我数十里。望眼穷时暮霭生，是山、是云杂红紫。遥想冲宇云山中，君居傍山有妻子。愧我受君临终言，未能春秋时经纪！复遭沧桑剧变迁，有子读书半途止。国恨家常两不堪，寄书劝学近迂理。君家书卷尚等身，会当携挈究经史。临风忆君长痛君，有酒难浇君故址。时乱俗殊君未知，安得长言到君耳！空山招魂何处来，世事似尘人似蚁。纵使化鹤犹得归，难问当时旧朝市。朝市如今不可言，君之墓草亦已靡。放怀回首望他山，人歌、人哭秋风里！
哀苗山
作者：洪繻
朝代：清

昔年兵气冲扶桑，为虺、为蛇海上狂。军中惟有哥舒翰，城下竟无张睢阳！岛夷猖獗不可制，一撮苗山能抵当。台湾破碎已三载，至今人说徐、吴、姜。徐君勇敢推善战，儒巾结束变戎装。腰下长携三尺刃，手中能擎百子鎗。冲锋独队遏强敌，出没山林成战场。姜君勇悍亦异常，一时驱虏如驱羊。吴君统率同一气，义旗一竖神扬扬。诚知大敌未易禦，民众骤合非久长。又况援师不足恃，岂能只手除欃枪！如火如荼敌军至，六月、七月人惶惶。苗栗山头台安海，西有舟鲛东有狼。为猿、为鹤不可知，数君名在家已亡。存没死生疑传疑，生死于君两不妨。生为国士死国殇，望风凭吊歌一章！
哀鸿篇
作者：洪繻
朝代：清

芦塞腾霜威，大地填杀气。饥鹰搏击来，征鸿何处避。嗷嗷向南山，复逢矰缴绁。肃肃起秋声，飘飘洒毛血。爰集在中泽，俯仰且偷生。黍稻四野空，飞啄又安营。我作哀鸿诗，未终泪盈把。长距凌云霄，弱肉风尘下。闻说云林地，今年遭屠杀。垂翅落机中，破脑不得脱。家室既摧残，脂膏亦剥割。造化岂不仁，生物付夭阏。哀哀群羽毛，枨触难为活。凌空思奋飞，樊笼终有括。中或失其群，饥鸣徒嘎嘎。被絷啼向人，相视犹胡越。今秋乃亢旱，郁风致恒旸。禾粱半枯黑，草木纷萎黄。鸿雁欲求食，四野如穷荒。一粒即珠玉，未可升斗量。接饭无所投，饥乌处处翔。何以弋者流，缘株罝罟张。残物以谋饱，人心胡不良。寄语矰弋人，哀鸿已无肠。戒杀犹未得，须为倾太仓。更有澎湖路，沧桑海忽枯。三十六峰屿，一旦焦为卢。水咸不得雨，即雨草不苏。鸿雁来何为，泽中徒叫呼。岂有食可谋，更无田可芜。往年海为耕，无食且饱鱼。嗟哉鱼不得，啼血摧胸臆。造物不孳生，吾为汝恻恻。恻恻复恻恻，鸠形兼菜色。城狐杂社鼠，日攒太仓食。太仓日以盈，狐鼠日以生。哀鸿自嗷嗷，岂有利爪争。西风满地来，四野闻悲声。昔日随阳鸟，今日刀俎鲭。罗网多杀机，天地为阴坑。我闻造化心，孵育靡不宁。五雀与六燕，安有滋重轻。闻我哀鸿诗，应为心怦怦。
喜施梅樵见过
作者：洪繻
朝代：清

春风满庭除，故人深夜至。明月落空阶，霜痕白在地。剪烛话骚诗，殷勤不能寐。君今居近村，远与红尘避。松风与鸟声，日以悦心志。因之翰墨间，飘飘具高致。五色纷满前，古音粲然备。平生三数子，惟君得高寄。褰涉鹿溪水，去来溪水清。蓬门隔墟市，回车望高城。青山二三里，流泉四五声。相约载酒游，晚鸠啼春晴。年来晤诗人，林君与君耳。或多骛尘踪，巴歌沦下里。扶轮彼何人，风雅自兹靡。君昔少年时，鞶雕亦所喜。中年忽有悟，清声追正始。结庐山墅中，烟霞朝暮起。日出众峰青，日落海波紫。登眺极东西，云涛收笔底。一别一相逢，惊余刮目视。遵步得方涂，访君桃源里。源水多蒹葭，水居多兰芷。临风寂不发，相期道如砥。韬晦丧乱馀，冥心谢时世。高踪寡所谐，获君为深契。所居山林间，阴晴互亏蔽。葛天无怀民，柴桑尚苗裔。穷巷馀落晖，衡门昼常闭。君时一叩关，高谈发沉滞。栗里有年华，晋秦非所计。二豪一蜾虫，不堪供唾涕。昨夕君来过，冥鸿忽即逝。积冻在檐除，望风舒遐睇。溪山两三重，衣裳愿再曳。
喜次儿十二岁能诗兼画
作者：洪繻
朝代：清

我少解诗文，作书性所拙。下笔走龙蛇，自笑同榾柮！至于六法间，更不识毫发。每羡画、书、诗，昔人成三绝！辋川图中景，米家船中物。时悬吾心目，谁能相彷佛！吾儿秉幼慧，游思造化窟。湿墨入鸿濛，佳句出仓猝。有画兼有诗，文字亦勃勃。但此俱末艺，未可矜宝筏。郑虔老画师，王维徒诗佛。儒生抱膝吟，贵能知治忽。区区笔墨中，小材同线袜。右相驰丹青，局促伏堂阙。庶子号浮华，承平空黼黻。汝果为通才，须立邺侯骨。早慧未足奇，老成斯卓越。方今天地非，有才良拂郁。沧海横流时，无才更沈没。万卷床前书，供汝自除祓。汝以艺为游，勿以艺为汨！有成作班超，无成作楚屈！
囚人哀
作者：洪繻
朝代：清

惨惨新竹城，悽悽苗栗路。阴风四面来，颓云千里布。警吏夜缚人，如狼驱走兔。三五同一牢，百十同一捕。骈颈就死期，悲情谁得诉。亦有为鬼雄，一瞑绝不顾。可叹瓜蔓抄，荆棘在跬步。毙木作摽枝，生涯付草露。贷死有轻条，犴门长禁锢。仰首海东天，覆盆日为暮。长此黑漆乡，黡然不求寤。微尘一张眦，时时堪恐怖。逝者良可哀，存者亦何慕。海山有鲸鲵，京观封无数。悲风散毅魂，何处五人墓。
四十初度感赋
作者：洪繻
朝代：清

我生四十度春风，风光过眼如落红。看山、看水俱已厌，杜户长作桑苧翁。翁今何事守室中，俊鹰绦辔鹤囚笼？心志降下如降龙，倜傥迥不与曩同。梁锽意气无禄位，苏轼头颅有隐衷。岂诚徐积不婚仕，亦匪平子甘蒿蓬。时异世非伏环堵，譬处眢井佩鞠藭。陆行既愁虎狼恶，波行复愁蛟鳄凶！繁华世界皆污染，迢迢惟有冥飞鸿。我生素志殊崇隆，伏波、定远冀一逢。不然殿像麒麟阁，龟兹作赋声摩空。走马扬鞭白榆塞，珥毫抵掌甘泉宫。或为遨游万里路，东探禹穴、西华封。昆崙、弱水无不至，返棹小泊吴江淞。神仙鬼谷寻崆峒，有兴要登泰岱峰。奈何憔悴羁海外，平生百愿无一从！乾坤无家我无往，五岳空自罗心胸。庄生幸能齐得丧，儒仲亦颇忘穷通。呼马、呼牛靡不可，为龙、为鼠皆甚庸。年来百念况灰尽，伏雌殊不羡飞雄。陶潜只为菊秫计，陆倕思以田亩终。山与鹿麋水与鱼，春听禽鸟秋听虫。便便妙腹诗书饱，轣轣枯肠藜藿充。妻孥酌酒为我寿，谬以少微当高崧。灵均庚寅、我丙寅，愧无兰芷降吾躬！劫中乌兔双丸速，倏忽十载过辽东。
国姓涛歌
作者：洪繻
朝代：清
体裁：古风

鲸鱼跋浪沧溟里，岛屿无云雷声起。波涛澎湃天低昂，气满尾闾飓风止。千秋万古常喑呜，自是孤臣心不死。孤臣有谁气拍空，明人姓郑、名成功。唐王赐与国同姓，天荒地老开鸿濛。昔日中原纷战骑，为鹍、为鹏风摩翅。英声直震大江南，钱塘铁弩三千避。海枯不见孤臣心，潮落常满英雄泪。泰山横流不能齧，咤�空有冲霄志！归来厦岛天无光，地窄不足供徜徉。宗悫长风万里浪，回头东海望炎荒。喝石可渡无巨浸，投鞭可断无汪洋。骑鲸直入鹿耳门，海若辟易湘灵奔。波浪风云生指顾，鳌柱如山日月吞。蜑水蛮乡拔荆棘，三十六屿澎湖侧。岛中忽现蜃气城，海外自成蛟龙国。喘息不觉生雄风，当时早已气如虹。天倾欲将一木拄，时携匕首摩苍穹。划断鸿沟不纳款，欲与华岳争累卵。忽呼渡河宗泽薨，此恨填海海难满！秋风喷礴作洪涛，忠臣气比秋风高。唏嘘千里皆黑色，翻腾万籁为怒号。日出扶桑不彪炳，龙蛇浮沈大力猛。如山、如雪挟船飞，海人谓是「长鲸影」。
国姓涛歌
作者：洪繻
朝代：清

鲸鱼跋浪沧溟里，岛屿无云雷声起。波涛澎湃天低昂，气满尾闾飓风止。千秋万古常喑呜，自是孤臣心不死。孤臣有谁气拍空？明人姓郑、名成功。唐王赐与国同姓，天荒地老开鸿濛。昔日中原纷战骑，为鹍、为鹏风摩翅。英声直震大江南，钱塘铁弩三千避。海枯不见孤臣心，潮落常满英雄泪。泰山横流不能齧，咤？空有冲霄志！归来厦岛天无光，地窄不足供徜徉。宗悫长风万里浪，回头东海望炎荒。喝石可渡无巨浸，投鞭可断无汪洋。骑鲸直入鹿耳门，海若辟易湘灵奔。波浪风云生指顾，鳌柱如山日月吞。蜑水蛮乡拔荆棘，三十六屿澎湖侧。岛中忽现蜃气城，海外自成蛟龙国。喘息不觉生雄风，当时早已气如虹。天倾欲将一木拄，时携匕首摩苍穹。划断鸿沟不纳款，欲与华岳争累卵。忽呼渡河宗泽薨，此恨填海海难满！秋风喷礴作洪涛，忠臣气比秋风高。唏嘘千里皆黑色，翻腾万籁为怒号。日出扶桑不彪炳，龙蛇浮沈大力猛。如山、如雪挟船飞，海人谓是「长鲸影」。
在阿罩雾同林十偶眺
作者：洪繻
朝代：清

一路看山来，山尽是君屋。翚革罗峰峦，清华湛水木。入君书室中，琅环径重复。沧桑存灵光，变迁忘陵谷。与君为清游，亭台藏山腹。登临望大墩，芜城蔽林麓。炎峰接远天，夕阳满平陆。
地震行
作者：洪繻
朝代：清

维岁丙午月刚卯，天柱倾颓地轴挠。星辰易位山川崩，五行二气同纷搅。日月未悬天未开，大造莽莽飞黄埃。巨灵怒劈太华来，坤舆斮破声如雷。六鳌断足化黄能，娲皇一见心为哀！哀哉城郭阛阓为蒿莱，血肉肤躯为废骸。高岸深谷何所有，不见人烟唯阴霾。初如大块抟抔土，神工鬼伯擂地鼓。人寰簸荡无立锥，海水翻腾有飞弩。惊心下界多游魂，转瞬九渊欲沈羽。陷落诸罗十万家，人物邱陵尽泥沙。四海龙战玄黄血，千山龟坼纵横叉。不信乾坤又灰烬，可怜髑髅皆齿牙！哭夫、哭子、哭父母，惨淡往来鲁国髽。岂知蓬莱昔翻覆，神山久已沈大陆。地上龙蛇多杀机，民间鸡犬争觳觫。虽有孑遗半死生，阿鼻牛首怒狞狞。暂偷食息鱼游釜，终见漂流蚁满城。天心如此已可叹，何为此遭益糜烂！当今有几虮虱臣，浩劫无穷裸虫患？欲排阊阖问天公，天关沈沈漫复漫。俯视罗山斗六门，山飞川走坤维断。
场中题壁八首
作者：洪繻
朝代：清

插脚红尘廿四年，泥蹻释后欲登天。蓬莱弱水三千路，鳌背曾经海上船。
夏雨即事六首
作者：洪繻
朝代：清

征夫冒暑去无还，风雨如怜五岭蛮。驿电不知能递否？连天烽火在深山。
外国保护纪事
作者：洪繻
朝代：清

君不见山人委肉饲饿虎，空望？虎守门户？急时篱下暂相依，终见攫人充饥肚！又不见苑监驱狼牧羊群，一狼能使千羊奔？弱肉强食既悬绝，系援凭藉何由存！堂堂中国不自强，忍言扶持借西洋！假令吴、楚保周、鲁，徒取戎狄笑禹、汤！我思康熙、乾隆全盛时，彼时早已侈西夷。詟伏天威供职贡，闭关屏绝无一辞。飞车奇肱皆悚惕，呼毒古莽任鞭笞。降至后人乃积弱，弱势非由力不足。但夕苟延上下暌，遂使燕安生鸩毒。文恬武嬉无所筹，有兵、有将如赘疣。昔贤大法弃不用，西人机巧奚足收！九夷八蛮迫宇下，四皇六帝王可假。中华有气久不扬，今且灭裂无风雅。强借兵威护吾疆，长使山川颜如赭。
外国保护纪事
作者：洪繻
朝代：清
体裁：古风

君不见山人委肉饲饿虎，空望�虎守门户？急时篱下暂相依，终见攫人充饥肚！又不见苑监驱狼牧羊群，一狼能使千羊奔？弱肉强食既悬绝，系援凭藉何由存！堂堂中国不自强，忍言扶持借西洋！假令吴、楚保周、鲁，徒取戎狄笑禹、汤！我思康熙、乾隆全盛时，彼时早已侈西夷。詟伏天威供职贡，闭关屏绝无一辞。飞车奇肱皆悚惕，呼毒古莽任鞭笞。降至后人乃积弱，弱势非由力不足。但夕苟延上下暌，遂使燕安生鸩毒。文恬武嬉无所筹，有兵、有将如赘疣。昔贤大法弃不用，西人机巧奚足收！九夷八蛮迫宇下，四皇六帝王可假。中华有气久不扬，今且灭裂无风雅。强借兵威护吾疆，长使山川颜如赭。
夜雨，读国朝人诗
作者：洪繻
朝代：清

深夜听雨声，当作琳琅响。春风吹檐除，声似鸣兰桨。入耳无凡音，天机资肸蚃。起视天宇空，窈冥含幽敞。危坐读古书，灯暗走蝄蜽。一编渔洋诗，生吾云霞想。竹垞朱老翁，骚坛森法仗。萧瑟古梅村，感慨极肮脏。岭南陈与屈，悲歌同苍莽。独立邵青门，深造吾向往！维兹数大家，名当塞天壤。一吟一沈深，本朝应无两。苏、陆、李、何后，风骚应接踵。如何嗜好殊，异论兴朋党！吾独无所偏，唐、宋皆素仰。凡调与时趋，巧制涉邪枉。一一必删除，古人庶乎放。晚近号多才，狐禅参龙象。纷纷靡适从，吾取沈与蒋。馀子未定论，徘徊倚书幌。雨声寒入衣，曙光含夜曭。推襟欹枕眠，鸟声报晨爽。
大墩公园杂咏十二首
作者：洪繻
朝代：清

行行去市阛，苍苍花木环。东来最佳处，墙外有青山。前池浮荇藻，后槛倚芙蕖。临水知鱼乐，无人可比鱼。透漏澎湖石，婑媠江户花。园角旗亭近，东洋卖酒家。朝见东洋娘，暮见东洋娘。看花高髻集，掠水翠裙飏。催敲来种花，千株万株列。白是千人脂，红是万家血。海山榷酤多，游兴何须惜！金钱不翼飞，祇此留微迹。缺堵衔山月，危樯出电星。街衢连苑里，一线电光青。
大墩公园杂咏十二首·其一
作者：洪繻
朝代：清

行行去市阛，苍苍花木环。东来最佳处，墙外有青山。
大墩公园杂咏十二首·其七
作者：洪繻
朝代：清

缺堵衔山月，危樯出电星。街衢连苑里，一线电光青。
大墩公园杂咏十二首·其三
作者：洪繻
朝代：清

透漏澎湖石，婑媠江户花。园角旗亭近，东洋卖酒家。
大墩公园杂咏十二首·其二
作者：洪繻
朝代：清

前池浮荇藻，后槛倚芙蕖。临水知鱼乐，无人可比鱼。
大墩公园杂咏十二首·其五
作者：洪繻
朝代：清

催敲来种花，千株万株列。白是千人脂，红是万家血。
大墩公园杂咏十二首·其六
作者：洪繻
朝代：清

海山榷酤多，游兴何须惜！金钱不翼飞，祇此留微迹。
大墩公园杂咏十二首·其四
作者：洪繻
朝代：清

朝见东洋娘，暮见东洋娘。看花高髻集，掠水翠裙飏。
大墩即事
作者：洪繻
朝代：清

偶向毬场过，消閒兴不虚。电传千里话，风走独轮车。市卖高丽菜，船来日本鱼。插标农圃里，倭客课耕畬。
大墩晓起三首
作者：洪繻
朝代：清

叆叇天光云气低，一钩银色月流西。朦胧街树无人语，四野乱鸣日本鸡。败檐新廨四玲珑，断续街衢掠晓风。洋式楼房昏似墨，乳鸦啼破月明中。认得倭居户未开，满天露显毬场埃。旅人未觉飞车过，五夜惊雷入梦来。
大墩晓起三首·其一
作者：洪繻
朝代：清

叆叇天光云气低，一钩银色月流西。朦胧街树无人语，四野乱鸣日本鸡。
大墩晓起三首·其三
作者：洪繻
朝代：清

认得倭居户未开，满天露显毬场埃。旅人未觉飞车过，五夜惊雷入梦来。
大墩晓起三首·其二
作者：洪繻
朝代：清

败檐新廨四玲珑，断续街衢掠晓风。洋式楼房昏似墨，乳鸦啼破月明中。
大扫除
作者：洪繻
朝代：清

壬寅夏四月，土匪大扫除。号令一朝下，万室为邱墟。当其设甘饵，信誓说降初。始作周郑质，继藏盟府书。长待以不死，山泽任樵渔。服从一以久，杀机起籧篨。南北及中央，同日入周阹。一时敦杯酒，万口为臡菹。一二勇决夫，枪火伏衣裾。作势与之敌，反噬不踌躇。木毙人亦摽，虽死异羊猪。馀悉骈首戮，载出薄笨车。妇孺从流移，人弃室亦潴。南投斗六间，杀气惨不舒。阴风扑人面，燐火遍里闾。哀哉归顺徒，不得求为鱼。
大讨伐
作者：洪繻
朝代：清

丙午方隆冬，生番大讨伐。叠嶂摩青天，连营一齐发。白日照深箐，朔风响林樾。烈火焚高邱，炮声夜未歇。凿齿与雕题，相逢即驰突。其俗本狉獉，其人如鹰鹘。抚之曾几时，屠之起仓猝。殆为垦荒来，辟土不容忽。遂使瓯脱间，亦走东洋卒。平野多草莱，何用入穷窟。师劳久无功，万山掷枯骨。狞树蛇蛰蟠，怪石鬼面凸。谷暗丛木呼，径险古苔滑。生番何处栖，腥风动溟渤。呦呦麋鹿哀，莽莽狐兔没。长坑无所施，群峰立峍崒。
大风述事五十韵
作者：洪繻
朝代：清

蛰居沧海中，阅世日迁变。衡政与蜚灾，间出如剧战。飓风拔海水，百年未曾见。盲飙继狞飂，一月三怒煽。台地百万家，纷糅成草荐。丛林与枯株，飘空若散霰。弱哉谷蓏卉，何从留葱茜！未知上天心，胡降此怒谴！年来时事非，民生苦熬煎。粒米及勺桨，靡不入榷算。敲扑竭脂膏，寝食俱锻鍊。群毛燎一垆，旁观目亦眩。何况切肤灾，能不双股弁！僇人戴天韬，无地可逃窜。督府施律条，己意即天宪。寸法千犀皮，束缚南宫万。朝行而夕更，惟官之所便。嗟嗟海山民，作踊同屦贱！瘦者供鞭笞，肥者供刍豢。有土此有人，为奴兼为佃。警隶穿门房，声雷而目电。租吏没田庐，星移复物换。国税及杂徵，所求过卵弹。最苦逢掖徒，时时溺在冠。市佣与贩脂，时时输银绢。社会掠民财，政府为奥援。士比鸾栖棘，民如雉带箭。所陈百未一，人且疑谤讪。我读孑遗诗，血声和泪咽。奈何天助虐，斯民日涂炭！戊戌洪水灾，山崩川潦漫。人向吕梁沈，城似汾阳灌。千村万顷田，茫茫无陂堰。己亥复歉荒，穷黎绝炊爨。岂有太仓赈，可救流氓难！无田更追呼，租税不容缓。室燬鲂尾赪，梁亡鱼肉烂。丙午地大震，青天迷昏旦。人物沦大荒，深谷为高岸。潭潭九重渊，沈沈太华观。哭声撼原野，惊魂怖里闬。自从沧桑来，无时无危乱。臲卼兵燹中，残生出刀碫。疮痍未遽平，馀殄遭乾暵。去年台北街，滔滔横流断。今年全岛间，重叠风水涣。有如尪病人，被曝县空半。皇皇赤县倪，哀哀黑海畔。饥溺望来苏，何日睹清晏！我作大风歌，郁噫三再叹！
太湖中作
作者：洪繻
朝代：清

波浪涌冥冥，天白万山青。南北吞江汉，东西峙洞庭。雨含沧海气，风挟水云腥。上下圆如笠，具区到此渟。
姚村驿乘马车南过泗水向孔林，宿曲阜城
作者：洪繻
朝代：清

圣道日榛芜，孔路亦已荒。沙尘飞蔽天，日色为昏黄。我行八千里，来到泗水旁。秋冬水潦降，波澜何汪洋！想见横流世，难凘孔泽长！宣公泗渊滥，吴师泗上翔。此诚鲁壕堑，岂独圣津梁！一车驱两马，浮杠百步强。桥南见石路，桥下横野航。跋涉崎岖中，突见万古坊。汉柏参天地，鲁陵匹帝王。回首鲁公台，已至鲁城隍。信宿陋巷街，瞻见阙里墙。
客处见月有怀
作者：洪繻
朝代：清

一片青天月，晖晖五十里。东出玉山峰，西到鹿溪水。鹿溪东南楼，乌啼人夜起。借问月来时，可照高楼里？经秋露泠泠，曾否怨游子？汉迥长空白，云飞夜色紫。山断地相连，云头与云委。况复月有情，照此复照彼！今霄见月心，持归问予美。
客有矜示铜雀瓦砚者赋此靳之
作者：洪繻
朝代：清

呜呼，横槊奸雄骨已朽，铜雀虽存亦何有。残瓴断甋更灰尘，文人好奇空宝守。高台当日幸不倾，汉廷刀笔无公卿。文举祢衡何处去，鹦鹉洲前恨不平。老瞒空负文学名，祸人家国一老兵。遗台废址堪作唾，鸲之鹆之辱眼睛。吾家所好玉带生，不然五凤年砖亦怡情。名人遗爱虽赝鼎，把玩犹胜饕餮觥。闻说瓦出漳河底，百不一真欺墨史。奸雄作伪无不为，后人一砚胡复尔。当年作赋开邺宫，七子献颂争趋风。岂知汉家成瓦碎，铜人露泣当涂中。此砚流传良有数，奸人艳事非细故。临漳不见铜雀基，石工夜发高陵墓。
寄别，叠梅樵韵
作者：洪繻
朝代：清

沧桑陆海荡蛟舟，屈子问天赋远游。家国沦胥三比日，乾坤萧索四围秋。伧荒人物争依晋，灭裂衣冠益慕周！送去如登仙岛路，故山虽好不堪留。身世飘然不系舟，尘寰何处可遨游？蜗蛮国已轻中夏，鹊木居仍构戊秋。晋室无人为祖逖，漆园有梦即庄周。瀛洲今日成荒径，子去何妨我暂留。
寄别，叠梅樵韵·其一
作者：洪繻
朝代：清

沧桑陆海荡蛟舟，屈子问天赋远游。家国沦胥三比日，乾坤萧索四围秋。伧荒人物争依晋，灭裂衣冠益慕周！送去如登仙岛路，故山虽好不堪留。
寄别，叠梅樵韵·其二
作者：洪繻
朝代：清

身世飘然不系舟，尘寰何处可遨游？蜗蛮国已轻中夏，鹊木居仍构戊秋。晋室无人为祖逖，漆园有梦即庄周。瀛洲今日成荒径，子去何妨我暂留。
寄友人杨倬卿，时避地在厦门
作者：洪繻
朝代：清

番卒驱过铁马蹄，楼台海市烂如泥。羡君避乱移家去，遥在沧波落日西。